Тўйлар тўкинлик рамзи, бироқ… – Сурхон тонги\nБош саҳифа / Жамият / Тўйлар тўкинлик рамзи, бироқ…\nТўйлар тўкинлик рамзи, бироқ…\nСентябр 28, 2017\tЖамият Изоҳ қолдириш 745 Кўрилди\nУйимизга меҳмон келса ёки биз ўзимиз меҳмондорчиликка борсак, қайтар чоғда дастурхон бошида қўл дуога очилади ва Яратгандан шу хонадонда яхши тўйлар бўлсин, дея сўралади. Негаки, тўй тинчлик, тўкин-сочинлик, бир сўз билан айтганда, фаровонлик рамзи.\nБугун, афсуски, тўйдаги ҳолатларга эътибор қаратар экансиз, йил са- йин эмас, балки ой сайин кўпайиб бораётган янгидан-янги “расм-русум”лар энсангизни қотиради. Нега, дейсизми? Тўйдаги исрофгарчиликлар, дабдабабозликлар ва манманликлар чидаб бўлмас даражага бориб етди, десак адашмаймиз. Бугунги тўйлар икки ёшнинг мустақил ҳаётга қадам қўяётганидан улар бахт-саодати учун эмас, ким ўзарликда, кимнинг пули кўпчилигини кўз-кўз қилиш билан ўтмоқда.\nБу каби дабдабабозликлар иллатга айланиб, мамлакат миқёсидаги муаммо бўляптики, муҳтарам Юртбошимиз Шавкат Мирзиёев Ўзбекистон ижодкор зиёлилари вакиллари билан ўтказган учрашувида бугунги “кимўзар”га қилинаётган тўйларимиз ҳақида ку- йиниб гапирди. Жумладан, “Энг ёмони, айрим пул топиб, ақл топмаган, маънавий савияси паст кимсалар тўй-ҳашамлар, маъракаларни ўтказиш бўйича мусобақа ўйнаб, турли-туман янги одатларни ўйлаб топаяпти. Буларни эшитиб, баъзан одам ҳайратдан ёқасини ушлаб қолади. Мана, Тошкент даги тўйларда “келиннавкар” деган яна бир бало чиқибди. Нима, эмиш, энди келиннинг ота-онаси қизига қўшиб, унинг ўнлаб дугоналарини ҳам бир хил кийинтириши, ясантириши керак экан. Бундай бемаза қилиқлар қаердан чиқяпти? Ёшлар кимдан ўрганаяпти буни?” дея таъкидлади.\nБугун яхши ниятлар билан барпо этилган оилаларнинг барбод бўлишига ҳам айни юқоридаги фикрлар сабаб эмасми, аслида? Бу ҳақда сўз юритганда, вилоятимиз маркази мисолида фактларга эътибор қаратиб, чуқур ўйга ботасиз. 2017 йилнинг ўтган етти ойида Термиз шаҳар ФҲДЁ бўлимидан 596 жуфт йигит-қиз никоҳдан ўтган бўлса, шу муддат ичида роппа-роса 100 нафар оила барбод бўлди. Хўш, буни нима билан изоҳлаш мумкин?\n“ТУГУН”ЛИ КЕЛИН ҲУНАРЛИСИДАН АФЗАЛМИ?..\nАйрим қайноналар борки, келинининг қўлидаги ҳунари билан эмас, “тугуни” билан қизиқади. Ва шу орқали унга баҳо бериб, шунга қараб муомала қилади. Қиз узатган бечора ота-она ёшлар кўнгил боғлаб турмуш қуришди, деб борини тўкиб сочади. Сандиғини сарпо-ю сепга тўлдиради. Мебеллар, гиламларини ва ҳатто пардаларини ҳам баҳоли қудрат харид қилиб, тиктириб беради. Аммо 18-19 яшар қиз турмуш қурганига 3-4 ой бўлмасдан уйига қайтади. Қайнона учун нима эмиш, мебеллар арзон, сепида ҳеч вақо йўқ, у маҳалла-кўй олдида “ер” бўлибди. Энг ёмони, мана шундай ёшларга ЭС бўлиш, ЎРНАК бўлиш ўрнига, савияси, маънавий қашшоқлиги билан фарзандларини жар ёқасига етаклаётган “кайвони” аёлларимиз кўпайиб бораётгани ачинарли ҳолдир. Ахир келин “тугун”ли эмас, ҳунарли бўлиши зарур эмаси? Ҳунарининг ор- қасидан бир умр ризқ топиб, турмуш ўртоғи билан файзли рўзғор кечириб, бола-чақа боқиши мумкин-ку! Ҳеч қачон унутмаслик керакки, ҳунари бор келин албатта, ўз меҳнати билан ўз “тугуни”ни ўзи топади.\nАзизлар! Халқимизда “асалнинг ҳам ози ширин” деган ибора бор. Бу нимани англатади — албатта, меъёрни. Ҳар бир ишда меъёрни унутмаслигимиз керак. Зеро, тўй — энг қувончли кун. Ушбу куннинг қадрига етайлик. Оила деган муқаддас қўрғонни сен, зебу зийнат, манманлик, кибр-ҳаво, дабдаба билан эмас, аксинча, уни ишонч, ўзаро ҳурмат-иззат, аҳиллик, тотувлик, келишувлик, бахт ва саодат, садоқат, вафо деган тушунчалар билан бунёд этайлик. Шундагина бу қўрғон заволга юз тутмайди.\nОлдинги Avvalgi maqola\nКейинги “Бодиҳаво”да янги мактаб\nНамунали ҳудуд барқарорлик тамойили


Қўрқитиш – капиталистларнинг мусулмонлардаги таваккул тушунчасига қарши қуролидир - | Hizb-Uzbekiston.info\nHome›ВАРАҚАЛАР›Қўрқитиш – капиталистларнинг мусулмонлардаги таваккул тушунчасига қарши қуролидир\nҚўрқитиш – капиталистларнинг мусулмонлардаги таваккул тушунчасига қарши қуролидир\nЯқинда бўлиб ўтган парламент сайловлари мусулмонларни сайловда фаол қатнашишга ундаган чақириқлар билан ўтди. Мусулмонларда консерватив партиянинг сайловда ғолиб келиши хавотири мавжуд бўлгани учун, улар либерал партияга овоз беришга чақирилдилар. Дарҳақиқат, жамият ҳаётида Ислом ва мусулмонларга қарши ҳужумлар сезиларли даражада кучайиши натижасида мусулмонларда консерватив партиянинг ғолиб бўлишидан қўрқиш кучайган. Ушбу ҳужумлар ирқчиликка асосланган бўлиб, консерватив сиёсатчиларнинг чет элликлардан огоҳлантириши шу ирқчиликни янада кучайтирмоқда. Мусулмонларда пайдо бўлган ушбу қўрқув муҳити либерал партия қўлидаги қуролга айланди. Либерал партия «биз мусулмонлар ҳуқуқини ҳимоя қиламиз», деган нарсага мусулмонларни ишонтириш ҳамда уларнинг қўллаб-қувватловига эришиш учун шу қуролдан фойдаланмоқда.\nШу ўринда Ғарб давлатларидаги капиталист синфларнинг иш тутиши билан мусулмонлар юртларидаги ҳокимлар ҳатти-ҳаракати ўртасидаги ўхшаш ва фарқли томонларни кўриб чиқиш лозим. Мусулмонлар юртларидаги ҳокимларга келсак, улар воқеликни ўзгартириш учун амалга оширилган ҳар қандай уринишга – айниқса бундай уриниш сиёсий Ислом томонидан бошқарилса – барҳам бериш учун мустамлакачи капиталистик кучлар ёрдамида куч ишлатишга таянади. Ғарб юртларидаги капиталист синф эса, мусулмонларни жамият тизимига қўшилиб сингиб кетишга ҳамда ўша капиталистларнинг ўзидан ёрдам сўрашга мажбур қилиш учун қўрқитишга таянади.\nБунинг натижасида кўряпмизки, Ғарб юртларидаги мусулмонлар жамоатчилигига «қўрқув ҳатти-ҳаракатни оқлайди» тушунчаси ҳукмрон бўлиб қолди. Шунинг учун, сайловда иштирок этмаслик оғир машаққатга ва мусулмонларнинг бу юртлардан кўчириб юборилишига олиб келади, деган овозлар янграмоқда. Шунингдек, мусулмонларнинг Ғарб жамияти таркибига сингиб кетишнинг асоси сифатида «заруратлар маҳзуротларни (тақиқланган нарсаларни) мубоҳ қилади», деган фиқҳий қарашлар пайдо бўлди. Ҳатто сиёсий ҳаётда иштирок этиш вожиб, иштирок этмаслик ҳаром ва бу «яхши ишга буюриб, ёмон ишга қайтариш» бобидан, деб даъво қиладиганлар топиладиган бўлиб қолди.\nШунингдек, Аллоҳдан қўрқиш исломий ақидадан бўлсада, масжидлар бошқарувидан масъул бўлган кишиларнинг мусулмонлар ишларини бошқариш тўғрисида фикрлаётганда ушбу тушунчага эътиборсизлик қилишаётганини кўряпмиз. Кўряпмизки, аксар масжидлар динни ҳаётдан ажратишга асосланган сиёсий фаолиятга ўз эшигини очмоқда. Айни шу пайтда, исломий ақидага асосланган сиёсий фаолият қаршисида эшикларини ёпиб қўймоқда.\nБу масжидлар Исломий Умматнинг азоб-уқубатлари ҳақида гапирадилару, аммо бу азоб-уқубатларнинг сабаблари ҳақида гапирмайдилар. Яъни, бу азоб-уқубатлар ортида Исломни татбиқ этмайдиган, капиталистик мустамлакачи кучларга иттифоқчи бўлган ва бу мустамлакачиларнинг Умматга қарши содир этган турли жиноятларига сукут сақлаётган мусулмонлар ҳукмдорлари турганини айтмайдилар. Ушбу масжидлар Умматнинг азоб-уқубати ҳақида гапирмасликни «бу ушбу юртларда мусулмонлар хавфсизлигини кафолатлайди», дея оқлайдилар.\nИнсон психологиясини чуқур ўрганиш шуни кўрсатадики, қўрқув табиий туйғу бўлиб, у бақо ғаризасининг кўринишларидан биридир. Шунинг учун инсон қачон хатарни ҳис қилса, у бу туйғуни муолажа қилиш учун қандайдир ишларни амалга оширади. Бироқ қўрқувни ҳис қилиш табиий бўлсада, биз бошқа муҳим бир ишни эътибордан четда қолдирмаслигимиз керак. Капиталистик синф капиталистик низомни сақлаб қолиш воситаси сифатида одамларнинг эҳтимолли оқибатлардан қўрқишидан фойдаланади. Қачон шу қўрқув йўқолса одамлар капиталистик низомнинг яроқсизлигини ва у фақат капиталистлар синфига хизмат қилишини тушуниб етадилар.\nҚуръонда келган тарихий воқеалардан бизга маълумки, салтанатга эга бўлган синф мўминларга қарши қурол сифатида қўрқитишдан фойдаланишган. Масалан, Фиръавннинг Мусо келтирган ҳаққа қарши чиқиши унинг тилида келган ушбу сўзларда намоён бўлади:\n﴿وَقَالَ فِرْعَوْنُ ذَرُونِي أَقْتُلْ مُوسَىٰ وَلْيَدْعُ رَبَّهُ إِنِّي أَخَافُ أَنْ يُبَدِّلَ دِينَكُمْ أَوْ أَنْ يُظْهِرَ فِي الْأَرْضِ الْفَسَادَ﴾\n«Фиръавн деди: «Мени қўйинглар, Мусони ўлдирай. (Қани) у Парвардигорига дуо-илтижо қилсин-чи, унга нажот берармикан. Дарҳақиқат мен (Мусо) сизларнинг динингизни ўзгартириб юборишдан ёки ер юзида бузғунчилик авж олдиришдан қўрқмоқдаман»» [Ғофир 26]\nАгар бизда қўрқувни қандай енгиш кераклиги ҳақида савол туғилса, биз мусулмон сифатида ақидамизга мурожаат қилишимиз лозим. Ақидага мурожаат қилиш нотўғри реаксияни олдини олиш учундир. Биз билишимиз керакки, дунёю охиратда ёлғиз Аллоҳгина бизни ўз паноҳига олади деб ишониш ақидамизнинг муҳим масалаларидан биридир. Фақат Аллоҳдан ва Унинг буйруқларига осий бўлиш оқибатидан қўрқиш лозим, деб ишониш ҳам бизнинг ақидамиздандир. Аллоҳга яқин бўлишни яхши кўриш ғаризамиз қўзғалишининг натижасида юзага келадиган қўрқувдан кучли бўлмоғи лозим. Аллоҳ Ўзининг азиз китобида айтади:\n«Албатта ўша (сизларни васвасага солмоқчи бўлган) шайтоннинг ўзидир. У сизларни ўзининг дўстларидан (кофирлардан) қўрқитмоқчи бўлади. Бас, агар мўмин бўлсангизлар, улардан қўрқмангиз, Мендан қўрқингиз!» [Оли Имрон 175]\nБу тушунчанинг шарҳи Росулуллоҳ ﷺнинг Абдуллоҳ ибн Аббос розияллоҳу анҳуга қилган ушбу насиҳатида келади:\n«يَا غُلَامُ إِنِّي أُعَلِّمُكَ كَلِمَاتٍ؛ احْفَظْ اللَّهَ يَحْفَظْكَ، احْفَظْ اللَّهَ تَجِدْهُ تُجَاهَكَ، إِذَا سَأَلْتَ فَاسْأَلْ اللَّه،َ وَإِذَا اسْتَعَنْتَ فَاسْتَعِنْ بِاللَّهِ، وَاعْلَمْ أَنَّ الْأُمَّةَ لَوْ اجْتَمَعَتْ عَلَى أَنْ يَنْفَعُوكَ بِشَيْءٍ لَمْ يَنْفَعُوكَ إِلَّا بِشَيْءٍ قَدْ كَتَبَهُ اللَّهُ لَكَ، وَلَوْ اجْتَمَعُوا عَلَى أَنْ يَضُرُّوكَ بِشَيْءٍ لَمْ يَضُرُّوكَ إِلَّا بِشَيْءٍ قَدْ كَتَبَهُ اللَّهُ عَلَيْكَ، رُفِعَتْ الْأَقْلَامُ وَجَفَّتْ الصُّحُفُ»\n«Эй йигит, мен сенга шундай сўзларни ўргатаман. Аллоҳни ёдингда сақласанг Аллоҳ ҳам сени сақлайди. Аллоҳни ёдингда сақласанг Уни ўз қаршингда топасан. Агар сўрасанг Аллоҳдан сўра ва агар ёрдам сўрасанг Аллоҳдан ёрдам сўра. Билгинки, агар бутун халқ сенга бирор фойда келтириш устида жамланса, фақат Аллоҳ ёзган фойданигина келтирурлар. Агар сенга бирор зарар келтириш устида жамланса, фақат Аллоҳ ёзган зарарнигина етказурлар. Қалам кўтарилган ва саҳифалар қуриган». Термизий ривояти.\nРосулуллоҳ ﷺнинг Мадинада Ислом давлатини барпо қилишларидан олдинги Маккадаги сийратини кўрган киши биладики, У зот бугунги кунда Уммат бошдан кечираётган қўрқув муҳитига ўхшаган қўрқув муҳитига дучор бўлганлар. Аллоҳ Таоло бу муҳитни шундай сифатлайди:\n«(Эй Муҳаммад), кофирлар сизни ҳибс қилиш ё ўлдириш, ёки (Маккадан) чиқариб юбориш учун сизга макр қилган пайтларини эсланг! Улар макр қилурлар, Аллоҳ ҳам «макр» қилур. Аллоҳ «маккор»роқдир» [Анфол 30]\nБунга қарамай, Росулуллоҳ ﷺ фаолиятни қўрқмасдан тўхтовсиз давом эттирдилар. У зот хушомадгўйлик қилмадилар, чекинмадилар ва «икки зарарнинг енгили», деган нарсани ҳужжат қилиб куфр кучлари билан иттифоқ тузмадилар. Бироз вақт ўтгандан кейин Аллоҳ Ўз дини ва пайғамбарини азиз қилди. Бутун башариятнинг энг яхшиси бўлган Росулуллоҳ ﷺ жамиятни ва бутун оламни ўзгартирдилар.\nШу ўринда, қўрқувга асосланиб ҳаромни ҳалол қилаётганларга қуйидагича савол ташлаймиз. Росулуллоҳ ﷺнинг биз бошдан кечираётган шароитдан бир неча бор оғир бўлган шароитга дуч келганларига қарамай, мушрикларга хушомадгўйлик қилмагани ва чекинмагани ҳақида нима дейсизлар? Росулуллоҳ ﷺ сийрати ёш болаларни яхши хулқларга ундаш учун уларга ҳикоя қилиб бериладиган қиссага айланиб қолдими?\nБиз мусулмонлар Аллоҳга таваккул қилиш ақидамизнинг бир қисми эканлигига амин бўлишимиз лозим. Аллоҳ бизнинг ҳимоячимиздир, ҳар қандай ҳолатда биз суянадиган Зот Удир. Шунинг учун таваккулдаги самимийлик бутун эътиборни охират оқибатларига қаратишни ва дунё лаззатларига берилмасликни англатади. Аллоҳга таваккул қилиш жамият муаммолари олдида бизнинг позициямизни назорат қилади ва бизнинг қўрқув қурбони бўлиб қолишимизга йўл бермайди. Чунки бизнинг амалларимизни махлуқотлардан қўрқиш эмас, балки яратувчидан қўрқиш тартибга солади.\nБиз мусулмонлар илмоний капиталистик низомдан эмас, Аллоҳдан хавфсизликни умид қилишимиз лозим. Шунинг учун капиталистик сиёсий партиялар билан иттифоқчи бўлиш абгорлиги кўриниб турган низом билан иттифоқчи бўлишдир. Биз бу низомнинг камчиликларини шу юртларнинг ўзида ҳам, исломий юртларда ҳам очиб ташлашимиз ҳамда у башарият ақли маҳсули бўлгани учун ҳам яроқсиз эканлигини Умматга кўрсатиб беришимиз лозим. Шунга асосланиб айтишимиз мумкинки, капиталистик низом бизнинг Суриядаги, Ямандаги, Ливандаги, Ироқдаги, Кашмир ёки мусулмонларнинг бошқа юртларидаги муаммоларимизни ҳал қилишга ярамайди. Шунинг учун, ягона ечим пайғамбарлик минҳожи асосидаги Халифалик давлати татбиқ қиладиган Ислом эканлигини Умматга кўрсатиб бериш бизнинг вазифамиздир.\nВа ниҳоят, Уммат масжидлар имомларидан, шайхлардан динимизга қарши ҳужумлар қаршисида жасорат ва саботлари билан етакчи бўлишларини кутмоқда. Шундай экан, динни ҳаётдан ажратган капиталистик низомнинг яроқсизлигини фош қилувчи сарбон бўлиш ҳамда Умматга динини комил ҳолатда ушлашни ўргатувчи муаллим бўлиш масжид имомлари ва шайхларнинг вазифасидир. Улар бу юртларда мусулмонларни Исломга зид тушунчалардан ҳимоя қилишга ҳаракат қилишлари лозим.\nИсломий Уммат Аллоҳга таваккул қилувчи уммат бўлиб, бу умматга қўрқиш ярашмайди.\n«Ана энди ҳам юз ўгирсалар, у ҳолда айтинг: «Менга Аллоҳнинг Ўзи етарлидир! Ҳеч қандай илоҳ йўқ, фақат Унинг Ўзи бордир! (Мен Унинг) Ўзига суяндим. У зот улуғ арш соҳибидир» [Тавба 129]\nҲизб ут-Таҳрир 1 жумодул-аввал 1441ҳ\nКанада 27 декабр 2019м\nTagsкапиталистик низомтаваккул тушунчасиҚўрқитиш\nКим эканлигимизни аниқлаш вақти келмадими?\nАҚШ-Россия муносабатлари: «Ҳар доим паст ва хавфли»


19.04.2018 15:00 1 45641\nСарлавҳада мажоз устувор эканига таъкид шарт бўлмаса керак. Шу оҳангда давом этсак, бу «жанг»да кучлар тенг эмаслиги бошданоқ маълум эди. Бир томонда туманнинг (нафақат туманнинг?) обрўйли хонадони турибди: кўпни кўрган ота, прокурору тадбиркор ўғиллар, керагидан кўп хайрихоҳлар... Иккинчи томонда ҳаёт сўқмоқларида гоҳ қоқилиб, гоҳ йиқилиб, хуллас, амаллаб кунини ўтказаётган оддий инсон.\nСаволнинг жавоби аниқ.\nКучлар тенг эмаслиги аниқ экан, нимага умид қилиб, «жанг»га киришди?\nАдолат қарор топдими?\nМақоламиз шу савол устига қурилди, жавоби — ўзингизга тан.\nҲаммаси 2013 йилнинг 17 декабрь куни бошланди.\nШу куни кеч соат 20 лар атрофида Қурбонбой Субҳонбоев Данғара тумани (Фарғона вилояти) ҳокимлигига чақирилди. Қурбонбой ака — тумандаги боғдорчиликка ихтисослашган «Субҳонбоев» фермер хўжалиги раҳбари. Хўжаликни қудаси Абдупатто Мадаев билан бирга 1995 йилда ташкил этган, ўтган ўн саккиз йиллик меҳнатлари туфайли ажратилган 1,4 гектар ерда бинойидек боғ барпо бўлди.\nНима дейсизки, ҳокимиятдагилар икки қуданинг шу-унча йиллик меҳнати ва маблағи сарф этилган еридан ихтиёрий воз кечиши ҳақида ариза бериши талабида экан?! Ўша суҳбатда ким нима деган, яхши гапирганми-ёмон гапирганми — энди муҳим эмас. Муҳими, «суҳбат» Қурбонбой Субҳонбоевдан талаб қилинган ариза ёздириб олиниш билан якунланди...\nКўп ўтмай ҳоким Ш.Абдусаломов «Субҳонбоев» фермер хўжалигига қарашли 1,4 гектар ернинг «фатвоси»ни аллақачон ўқиб қўйгани ошкор бўлди. Яъники, ҳоким жаноблари Қурбонбой Субҳонбоевдан «керакли» аризани ёздириб олишидан нақ тўққиз ой (!) аввал, 19 мартдаёқ (2013 йил) 192/1-қарорни чиқариб, ўша ерни гўёки «фермернинг аризасига асосан» захирага олиб қўйган экан?! Туман раҳбари мазкур сирли қарори ҳақида шунча вақт нега чурқ этмагани номаълум. Ким билсин, хоҳлаган пайтимда битта ариза ёздириб, ёпиқ қозонни шундоғича қолдиравераман деб қаттиқ ишонган чоғи? Бироқ «қозонни ёпишга» қилган ҳаракати барибир ўхшамади: не «машаққатлар» билан олинган «ихтиёрий-мажбурий» аризани ходимлари ўша кунги (17.12.2013) сана билан рўйхатга тиркаб қўйишибди?! Ваҳ, маърифатсизлар! Март ойида чиққан қарорга декабрда рўйхатга олинган аризани асос қилиб бўладими? Сирни очиб қўйишибди-ку?! Энди нима қиламиз?\nМаслаҳатгўйлар дарров «йўл топиб» беришди: унга кўра Қурбонбой Субҳонбоевдан «эски услубда» қайта «ариза» олишга тўғри келди. Ва «янги ариза» асосида 2014 йилнинг 21 январь куни ҳоким бошқатдан қарор (25/1-қарор) чиқариб, бу билан тўққиз ой аввалги сирли қарорини «қонунга мувофиқлаштириб» қўйди гўё... Шунинг ўзиёқ «ихтиёрий ариза» ортидаги зўравонлик аломатларини кўрсатиб турибди. Зўравонлик бўлмай нима? Оддий мантиқ: ўн саккиз йил меҳнату маблағ сарф этиб, экилган юз-юзлаб мевали дарахтлар ҳосил бера бошлаган боғдан «ихтиёрий» воз кечиш учун одам камида тентак бўлиши керак. Қурбонбой Субҳонбоев қип-қизил жиннига ўхшайдими? Ким қайда кўрибдики «нақароқ одам» фермерликни ихтиёр этиб, қуруқ жойда боғ барпо этса?! Эндиям ариза «қандай» олинганини тасаввур қиларсиз?! Ўлманг!.. Албатта, ҳоким фермердан боғни эмас, ерни олибди-ку дейдиган донолар топилади. Биродар, салкам бир ярим гектар ерда барпо этилган боғ шартта елкага ортиб кетаверадиган матоҳ эмас. Ерни тортиб олиш — боғнинг жанозасини ўқиш билан баробар эканини англаш учун эса авлиё бўлишга эҳтиёж йўқ ахир?!\nБу орада узоқда бўлган қуда — Абдупатто Мадаев келсаки, аҳвол чатоқ: ер қўлдан кетган, унинг янги эгалари енг шимариб туришибди. Чунки ҳоким тортиб олган ернинг 1 гектарини тумандаги «Данғара сайёд стил» фермер хўжалигига, яна уч нафар фуқарога деҳқон хўжалиги юритиш учун 0,12 гектардан ажратиб бериш ҳақида қарор чиқариб бўлган эди-да.\nБу билан туман раҳбарининг «қовун туширишлари» барҳам топгани йўқ: «Данғара сайёд стил»га ўша 1 гектар ерни ҳеч қандай тендерсиз (!) хатлаб бергандики, бу ғирт қонунсиз эканини билмайдиган кам (ҳоким-ку, инчунун!). Бу ҳуқуқий саводсизликми ёки ернинг янги эгаларига бўлган меҳрибонликми, майли, бу ҳақда фол очмаймиз. Ҳақиқат шуки, «Данғара сайёд стил» фермер хўжалиги эгалари ўзларига том маънода инъом қилинган 1 гектар ердаги юзлаб мевали дарахтларни кесиб, арралаб ташлашди. Бошқалар — 0,12 гектардан ер олган фуқаролар ҳам қараб туришмади: деҳқон хўжалиги учун деб берилган ерда қарсиллатиб шахсий уй-жой (!) қуришни бошлашди...\nШу тариқа шовуллаб турган кўркам боғ вайронага айланди...\nКўргиликлар бир келса, қўша-қўша келар экан: ерни «ихтиёрий» топширганидан кўп ўтмай Қурбонбой Субҳонбоевнинг хаста турмуш ўртоғи вафот этди. Устма-уст синовлардан руҳий зўриқишга учраб, инсултга учради. Ташаббусни қўлга олган Абдупатто Мадаев қатор идораларга юқоридаги бедодликдан «дод!» деб шикоятлар ёзди. Шикоятлар эса, сезиб турганингиздек, айланиб-ўргилиб Данғарага келаверди. Туман ҳокими-ку, «риёзатлар чекиб» қабул қилган қарорларини ўзича бекор қилмаслиги тайин. Бироқ прокуратура-чи? Данғара туманининг ўша пайтдаги прокурори қонундан «сакраб ўтиб» чиқарилган ҳокимнинг «...қарорларига нисбатан протест келтириш учун асослар» топмаса денг?! Қачонки Абдупатто Мадаевнинг «шикоят машинаси» ишлаганидан ишлаб, кўпларни безор қилворгач, икки йил (!) деганда, ниҳоят, аниқ кўриниб турган қонунсизлик «аниқланди», туманга тайинланган янги прокурор ҳокимнинг қарорига протест келтирди ҳам. Аммо бу протест прокурор ҳисоботини безади, холос. Чунки муаммо ҳал бўлгани йўқ, аксинча, ўтган вақт ернинг «эски» ва «янги» эгалари ўртасида пайдо бўлган адоватни урчитиб-бижғитиб ташлаганди...\nДанғара аҳоли зич яшайдиган туманлар сирасига киради: бурнингизга қўнган пашшани ҳайдамоқчи бўлсангиз қўлингиз қўшнининг юзига тушиши мумкин. Демак, жиндек муболаға билан айтсак, туманда бир парча ер тиллога баробар. Албатта, саодат асрида яшаётганимиз йўқ: зари ёки зўри бўлган одам ҳар қандай шароитда мақсадига етишаверади. Аммо Абдупатто Мадаевда на униси бор, на буниси. Бори қудаси билан барпо этган шу боғ эди...\nЕрнинг янги «эгалари»ни худо зардан ҳам, зўрдан ҳам қисмаган. «Данғара сайёд стил» фермер хўжалигининг раҳбари Аҳрор Хўжаев наинки туман, балки вилоятда ҳам ҳурматга сазовор Мансурхўжа Ходжаевнинг кенжа ўғли! Отаси ўз вақтида масъул лавозимларда ишлаган, сўнг ўттиз йил нари-берисида Қўқон ўрмон хўжалигига раҳбарлик қилди (оқсоқолнинг ғайрату шижоати ҳозир ҳам кўпларга ўрнак. Боз таъби назмдан ҳам бегона эмаски, тўртта-бешта шеърий ва насрий китоб чиқариб, шинаванда ва меҳмондўстлиги билан катта-катта ёзувчилар, нуктадон олимлар эътиборига тушган). Акаси Алишер Ходжаев прокуратура органларида ишлайди. Ана энди ўйланг: кимсан Ходжаевларга қарашли фермер хўжалигига ҳоким ер берса-ю (қонунсиз бўлсаям-да!) бир «ялангоёқ» шикоят қила-қила ундан мосуво қилаёзса? Бунга чидаш мумкинми?\nХоджаевларнинг безовта бўлганича бор. Негаки, Абдупатто Мадаевнинг турли идораларга ёзган аксарият шикоятларида туман ҳокими «иккинчи план»га тушиб, асосий урғу уларга берилади. Шикоятларки, уларда ушбу нуфузли хонадон вакилларининг бошқа ишлари ҳам назардан четда қолмайди. Бу билан уларнинг қуввати-ю қудратини исботлашга уринган чамаси. Айтадики: «...туманнинг катта-кичик раҳбарлари кўп масалаларда оқсоқол Хождаевнинг «олдидан ўтади», зарур маслаҳат-тавсиялар олади. Шундай экан, бизнинг ер майдонларимизни зўрлик билан олиб, айнан уларга қарашли фермер хўжалигига шундоғича бириктириб берилиши шунчаки тасодиф эмас, бу жараёндаги қонунсизлик яққол кўриниб турганига қарамай йиллар давомида гўёки аниқланмай келинганининг сабаби ҳам шунда...».\nШикоятларда шу ва шу мазмундаги баёнларни мутлақ ҳақиқат дея қабул қилишга можаро билан боғлиқ ҳамма далиллар ҳам йўл беравермайди. Бироқ уларда мантиқ ва ҳақиқат белгилари йўқ эмаслигини-да тан олмаслик инсофдан эмас. Бировнинг 18 йил меҳнати сингган ерни тортиб олиб, ноқонуний равишда берилиши, бу қонунсизлик йиллар давомида «дам еб» ётишидан ташқари масала бир ёқли бўлишини кутмай, гуркираб турган боққа арра солвориш замиридаги журъатда ҳам ўша нуфуз, ўша куч уфуриб тургандек: «ер бизга ўтган, вассалом!». Зотан, ҳоким қароридаги қонунсизлик аниқланиб, бекор қилинганидан кейин Ходжаевлар «узр, ука, ер бизга ноқонуний берилган экан, билмабмиз, бизнинг еримиз ҳам, мулкимиз ҳам етарли, жойинг ўзингга насиб қилсин» дея мардона қадам ташлашмади. Тайёр ерни бой бериши худди хонадон нуфузига соя соладигандек... Балки аҳли хонадон, ер қўлдан кетса, кейинги эҳтимолий муаммолардан ташвишга тушгандир? Ахир ҳокимга инониб, боғнинг расвоси чиқарилди, бунинг зарари унча-мунча бойваччанинг белини синдириши аниқ. Бирдан-бир чора — нима қилиб бўлса ҳам ерни сақлаб қолиш керак. Айни нуқтада Ходжаевлар билан туман ҳокимининг манфаатида муштараклик юзага келади: товон масаласи кўндаланг бўлса, калтак икки томонга ҳам бирдек тегиши тайин. Демак, ортга йўл йўқ, фақат олға!\nБу ёқда Абдупатто Мадаев ўзгача иштиёқда юрибди: кўплар ишонмаганди, мана, икки йил деганда ҳокимнинг қарорини бекор қилдиришга эришди. Ҳоким қарори бекор қилинди-ю, аммо ерни қайтаргани йўқ, майли, яна озроқ ғайрат қилса, муроди ҳосил бўлиши мумкин. Нима, ўн саккиз йиллик меҳнатини бир зарб билан чиппакга чиқарганларга қўл силтаб кетаверадими?!\nКўринадики, икки томон учун ҳам орқага йўл қолмабди...\nАбдупатто Мадаев шикоят ёзишни бас қилмаслигини тушуниб етгач, «рақиб» кутилмаган «юриш» қилди. «Данғара сайёд стил» фермер хўжалиги раҳбари кенжа Ходжаев Фарғона вилояти хўжалик судига даъво киритдики, унда туман ҳокимининг 496-(8.06.2016)қарорини ҳақиқий эмас деб топиш сўралганди. Маълумки, ҳокимнинг мазкур қарори билан «Данғара сайёд стил»га 1 гектар ерни бириктириб бериш ҳақидаги аввалги ноқонуний қарори бекор қилинганди. Ажаб даъво: прокурор протести асосида чиқарилган қарорнинг суд томонидан ҳақиқий эмас деб топилиши соғлом тасаввурга сиғмайдими? Албатта йўқ! Шунга қарамай суд даъвони қаноатлантирди! Хўжалик судида қатнашган вилоят прокурори вакили даъвони қўллаб-қувватлаганига нима дейсиз? Инкор этиб бўлмас қонунсизлик юзасидан битта прокурор бошқача, иккинчиси унга тескари хулоса берса-я?! «Фарғонада қонун нечта?» деворасан беихтиёр... Бу нимани англатади? Судьянинг саводиними? Прокурорнинг профессионал лаёқатиними? Ёки прокурор Ходжаевга ҳурмат белгисиними?\nВоқеа Америка ёки Англияда эмас, Фарғонада бўлаётир ахир?!\nБир нарсани тан олиш керак: судга киритилган даъво, унинг қаноатлантирилиши орқали бир ўқ билан икки қуён урилганди. Даъвогар — фермер, жавобгар — туман ҳокимлиги. Шундай экан, бу «низоли ишда» Абдупатто Мадаевга ўрин йўқ, у икки дунёда ҳам суд қарорига нисбатан шикоят ёзолмайди. Чунки ишда тараф бўлмаган одамда ҳал қилув қарорига нисбатан шикоят қилиш ҳуқуқиям бўлмайди-да. Даъво қаноатлантирилишидан даъвогар ҳам, жавобгар ҳам манфаатдор: фермер ўзига қонунсиз берилган ерга энди қонуний эга бўлиш имкониятини қўлга киритса, ҳоким улар олдидаги «хижолатпазлик»дан қутулади: аввалбошдан ишни «пухта» қилмагани учун...\nБундай «сценарий» муаллифи салоҳиятига қойил қолмай илож йўқ. Бироқ қонун кулолнинг лойи эмас, ундан хоҳлаган шаклни ясаб бўлмайди.\nТаъкидлаш шарт, Фарғона вилояти хўжалик судининг мазкур ажабтовур ҳал қилув қарори Фарғона вилояти прокуратураси протестига асосан Ўзбекистон Олий хўжалик судида бекор қилинди. Бунда вилоят прокуратурасининг хатти-ҳаракатини эътироф қилиш баробарида Мадаевнинг «шикоят машинаси» «хизматини» ҳам инкор этиш адолатдан бўлмас. Зеро, куни кеча даъвони қўллаган прокуратура, орадан бир ой ўтиб, қўлловига тамоман тескари мазмунда протест киритиши шунчаки иш эмас.\nМожаронинг хўжалик суди қарори билан боғлиқ нуқталарига бежиз алоҳида тўхталмадик. Кўрдикки, қонунни билган одам сувдан доим қуруқ чиқмаса-да, ялонғоч қўлга тутқич бермаслик имкониятини топади.\nФарғона фермер суд\nЖамият Кеча, 23:41


Порошенко Немцовнинг ўлимини тавсифлади | IDROK.UZ\nПорошенко Немцовнинг ўлимини тавсифлади\n28 февраль куни ўлдириб кетилган мухолифатчи сиёсатчи Борис Немцов Донбассда Россия ҳарбийлари борлиги ҳақидаги далилни ошкор қилишни режалаштирган. Бу ҳақда Украина президенти Пётр Порошенко «112 Украина» телеканали эфирида айтиб ўтди, деб ёзади «РБК».\n«Кимдир бундан жуда қўрқди. Борис қўрқмади, бироқ жаллодлар қўрқди. Улар уни ўлдирди», — дея қўшимча қилди Украина етакчиси.\nЭслатиб ўтамиз, Борис Немцов Москва вақти билан 27 февраль 23:15 да (Тошкент вақти билан 28 февраль 01:15 да) Москва марказидаги Москворецкий кўпригида отиб ўлдирилди.\nИчки ишлар вазирлиги расмий вакили сўзларига кўра, Немцов қиз дўсти билан кўприкдан ўтаётган маҳал оқ рангли машинадан унга қарата олтита ўқ отилган. Шулардан тўрттаси мухолифатчига келиб теккан. Қотиллик чоғида сиёсатчининг ёнида бўлган қиз — 23 ёшли украиналик модель Анна Дурицкая ўз кўрсатмаларини бериб бўлди.\n1 март куни сиёсатчи аксилинқироз маршида иштирок этиши керак эди. Марш талаблари қаторидан Украина билан урушни зудлик билан тўхтатиш, мухолифатни телевидениега қўйиш, бюджетни марказлашмаган тизимга ўтказиш, ҳарбий харажатларни қисқартириш эвазига соғлиқни сақлаш ва таълимга сарф қилинадиган маблағни ошириш кабилар ўрин олган эди.


Панжширдаги қаршилик жиддий қийинчиликларни бошдан кечирмоқда\n03 Sentabr 21:20 / Published in Жаҳон\nТолибон Панжширни қамал қилишни давом эттирмоқда\nНорасмий манбалардан маълум бўлишича, Афғонистоннинг собиқ витсе-президенти мамлакат шимолидаги Панжшера вилоятидан чиқиб, Тожикистонга кетган.\nЭслатиб ўтамиз! Толиблар минтақани тўрт томондан қамал қилиб, провинсиянинг интернет, электр ва телефон алоқасига киришини тўсиб қўйди, деди манба.\n«Толибон» радикал ҳаракати (Россияда тақиқланган) мамлакатда ҳокимиятни эгаллаб олганидан кейин ўзини давлат раҳбари вазифасини бажарувчи деб эълон қилган Афғонистон собиқ вице-президенти Амрулла Солиҳ Толибонга бўйсунмаган шимолий Панжшир вилоятини тарк этди.\n«Панжширда вазият анча оғир. Толибон (Россияда тақиқланган) минтақани тўрт томондан қамал қилиб, провинциянинг Интернет, электр ва телефон алоқасини тўсиб қўйди. Солиҳ кеча Панжширни тарк этиб, Тожикистонга кетди. Катта эҳтимол билан у аллақачон ўша ерда», — деди у.\nАввалроқ, Салеҳ ўзининг Твиттердаги саҳифасида толибларнинг Панжширдаги ҳаракатларига эътибор беришни сўраб, халқаро ҳамжамиятга мурожаат қилиб, уларни минтақани электр ва телефон алоқасидан узиб қўйиш, шунингдек, одамларни тиббий ва гуманитар ёрдамдан маҳрум қилишда айблаган эди.\nТолибон (Россия Федерациясида тақиқланган) вакиллари ва Миллий қаршилик жабҳаси делегацияси ўртасидаги муваффақиятсиз музокаралардан сўнг, жангарилар шу ҳафта бошида Панжширга ҳужум уюштирдилар. Ополченец вакили Фаҳим Дашти кеча радикаллар ҳеч қачон минтақада битта форпостни ишғол қила олмаганини айтган. У, шунингдек, қаршиликлар сафида ўлдирилганлар сонини аниқламасдан, жангларда 350 га яқин толиблар ўлдирилганини айтди. Шу билан бирга, радикаллар ўз йуқотишлари ҳақида ҳали маълумот беришмаган, вақти-вақти билан Панжширда муваффақиятли юришларини ва «яқин келажакда» бутун вилоятни ўз назоратига олиш ниятларини эълон қилишган.\nTagged under: АФҒОНИСТОН, ВИЦЕ-ПРЕЗИДЕНТ, СОЛИҚ, Шимолий вилоят\nНАТО вакили: Донбассдаги можаро Украинанинг алянсга аъзо бўлишига тўсқинлик қилмайди\nАвстралия ва Қўшма Штатлар гипертовушли қурол ишлаб чиқаради\nТокио фонд биржаси техник носозликлар сабабли қайта очилмади


Ёнғин хавфсизлигини ким таъминлайди? » "Kattaqo'rgon haqiqati" газетаси\nЁнғин хавфсизлигини ким таъминлайди?\nДолзарб мавзу / Jamotatchilik nazorati 29-июл, 20:37 786 0\nБугунги кунда мамлакатимизда ёнғинларнинг олдини олиш ва уларни\nбартараф этиш масалаларига алоҳида эътибор қаратилмоқда.\nСоҳада янги йўналишлар ташкил этилиб, замонавий ахборот-коммуникация\nтехнологиялари жорий этилмоқда. Қуйи тизим ходимларининг жавобгарлиги\nоширилиб, ёнғинларнинг олдини олиш бўйича профилактик ишлар кучайтирилмоқда.\nХўш, бу борада соҳа мутасаддилари жамоатчилик розилигига эриша оляптими?\nАйтиш керакки, кейинги пайтларда турли даражадаги ёнғинлар келиб чиқиши бирмунча камайган бўлсада, лекин ушбу нохуш ҳодисалар барибир содир бўлмоқда. Бундай салбий ҳолатларнинг олдини олишга нималар тўсқинлик қилмоқда? Биз бу саволга мутахассис нуқтаи назаридан эмас, ўзимизнинг қарашларимиз орқали жавоб топишга уриндик. Танишишимиз давомида турли йўналишдаги ташкилот ва муассаларда ёнғинга қарши курашиш воситаларининг ҳозирги кундаги ҳақиқий аҳволи, ёнғинни келиб чиқишини олдини олишга бевосита жавобгар бўлган ташкилот ва муассаса раҳбарларининг бу ишга масъулияти билан қизиқдик.\nЎзимиз танлаган ҳудуд бўйлаб ҳаракатланар эканмиз, дастлаб тумандаги 32-умумтаълим мактабида бўлдик. Мактаб биносини ёнғинга қарши кураш воситалари билан таъминланиш даражаси ачинарли аҳволда. Ўт ўчиришга мўлжалланган кўпик пуркагичларнинг бирортаси ишламайди. Бино ичкарисида эса бундай воситалар умуман йўқ. Ўт ўчиришда ишлатиладиган воситалар сақланадиган қалқон ичига эса 2-3 та ўт ўчириш воситалари номигагина қўйиб қўйилган.\nҚорадарё маҳалла фуқаролар йиғини биносида эса ёнғинга қарши кураш бўйича умуман ҳеч нарсани учратмайсиз. Кўринишидан маҳалла раҳбарлари бу ҳақда ўйлаб ҳам кўришмаган. Йўқса, бутун бошли маҳалла фуқаролар йиғини биноси учун лоақал ўт ўчириш воситалари сақланадиган қалқон ўрнатган бўлишармиди?!\nМаҳалла идорасининг шундоққина ёнгинасида туман архив иши бўлими фаолият олиб боради. Маълумки, бу муассасада туманимизнинг деярли бир асрга тенг тарихий ҳужжатлари ва фуқароларга тегишли зарур маълумотлар сақланади. Шу сабабли бу бинода ёнғин хавфсизлигини таъминлаш энг долзарб масала бўлиши керак. Аммо шундай муҳим объектда ёнғин хавфсизлигига оид зарур чора-тадбирлар қониқарли даражада кўрилмаганига нима дейсиз?!\n- Буни биз, архив ходимлари жуда яхши биламиз, - дейди туман Архив иши бўлими мудири Шаҳобидин Қодиров. - Шунинг учун ҳам ёнғинга қарши кураш воситаларини созлигига алоҳида эътибор қаратамиз.\nБу жавобдан бинода бу борада ҳамма ишлар жойида, деган хулосага келишингиз мумкин. Лекин, аслида бино олдига ранги ўчиб кетган, ичига номигагина у-бу нарса қўйиб қўйилган, бир аҳволда турган ўт ўчириш воситалари сақланадиган қалқонни кўрсангиз, туппа-тузук раҳбарнинг тўқиган "эртакларига" тасаннолар айтасиз.\nТумандаги 27-сонли мактабгача таълим муассасасида бўлганимизда ёнғинга қарши кураш воситалари сақланишининг мутлақо янги усулига гувоҳ бўлдик. Қарангки, боғчада ёнғинга қарши кураш воситаси сифатида ягона мавжуд бўлган ўт ўчириш воситалари сақланадиган қалқон (агар уни шундай деб аташ мумкин бўлса!) боғча биносининг ичига яшириб, қулфлаб қўйилибди. Қалқон ичидаги хўжакўрсинга қўйиб қўйилган кўпик пуркагич мосламалари (огнетущителлар) мутлоқо ишламайди. Нима сабабдандир қалқон ичига қўйилган мавжуд биргина белкурак дастасининг ҳам ярми кесиб ташланган. Кўринишидан боғча опалар қалқонни катталаштиргандан кўра белкуракнинг дастасини қисқартириш мақсадга мувофиқ деб ўйлаган, кўринади. Қумни ҳам бир халтага солиб қўя қолишибди. Бунисига нима дейсиз?\nИска қишлоғи ҳудудидаги қурилиш материаллари савдоси бозорида қурилиш материаллари тадбиркорлар томонидан шунчалик тартибсиз жойлаштирилганки, агар бирор жойда ёнғин чиқадиган бўлса, ўт ўчириш автомашиналари у жойга етиб боришолмайди. Содир бўладиган ёнғинни эса ўчириб бўлмайди.\nОлов тилсиз ёв эканлигини туманлараро 4-сонли газ таъминоти участкаси Каттақўрғон туман ҳудуди ишчилари бошқалардан кўра кўпроқ билишади. Иш фаолияти давомида улар ёнғин билан боғлиқ кўплаб салбий оқибатларни гувоҳи бўлишган. Лекин, шундай бўлсада мазкур участка ҳудуди маъмурий биносида ёнғинга қарши кураш бўйича амалга оширилган ишлар мутлақо талабга жавоб бермайди. Ўт ўчириш воситалари сақланадиган қалқоннинг ичи деярли бўм-бўш. Унинг ичидаги мавжуд бўлиши керак бўлган жиҳозларнинг бор-йўқлигига ҳеч ким эътибор бермаган.\nИИБ ЙҲХБга қарашли 1-туманлараро расмийлаштириш ва имтиҳон олиш бўлимида ҳам ёнғин хавфсизлигини таъминлаш борасида деярли ҳеч иш қилинмаган. Ўт ўчириш воситалари сақланадиган қалқон эса нимагадир одамлар кўзига яққол кўринадиган жойга эмас, бинонининг орқа томонига жойлаштирилган. Унинг ичида эса ёнғинни бартарф қилиш учун ишлатиладиган ҳеч нарса йўқ. Буни қарангки, маъмурий бинодаги аҳвол унинг атрофида ва бир неча ўнлаб автомобиллар турадиган майдонларда ҳам деярли бир хил. Бўлим раҳбарияти хавфсизлик чораларини кўришни ҳаёлига ҳам келтирмаяпти.\nҚорадарё қишлоқ врачлик пунктида ҳам мавжуд аҳвол бошқаларникидан унча фарқ қилмайди. Назаримизда бинога илиб қўйилган фавқулодда вазиятларда (шу жумладан ёнғин келиб чиққанда) бино ичидаги одамлар ва керакли буюмларни эвакуация қилиш чизмаси бошқа ташкилот учун тайёрланган. Умуман ҳеч ким томонидан тасдиқланмаган ва мавжуд бинонинг қурилиш ҳолатига мутлақо тўғри келмайдиган чизма борми-бор қабилида иш тутилаётганига ҳайрон қоласан киши.\nБу бизнинг ёнғин хавсизлигини таъминлаш бўйича юқорида санаб ўтган ташкилот ва муассасалардаги бир қарашда илғаган камчиликларимиз бўлди. Бундан ташқари, бу камчиликларга кузатув камералари, ёнғин хавфини аниқлаш сигнали мосламаси, сув ҳовузлари, электр жиҳозларининг хавфсизлиги ҳолати, табиий газ таъминоти ускуналаридаги камчиликларни ҳам қўшадиган бўлсак, мазкур корхона ва ташкилотларда ёнғин хавфсизлиги масаласи эътибордан четда қолганлигига амин бўласиз.\nБу муаммоли масалага ойдинлик киритиш, ёнғин хавфсизлиги масаласи нега эътиборсиз қолаётганини очиқлантириш мақсадида Каттақўрғон туман фавқулодда вазиятлар бўлими 6-сон ёнғин-қутқарув қисми бошлиғи Илҳом Амоновга мурожаат қилдик.\n- Бизнинг ходимларимиз санаб ўтилган ташкилот ва муассасаларнинг деярли барчасида бўлишиб, уларга ёнғин хавфсизлигини таъминлаш борасидаги камчиликларни бартараф этиш бўйича тегишли кўрсатма ва огоҳлантиришлар берган, - дейди Каттақўрғон туман фавқулодда вазиятлар бўлими 6-сон ёнғин-қутқарув қисми бошлиғи Илҳом Амонов. - Ҳаттоки, уларнинг баъзиларига тегишли тартибда жарималар ҳам қўлланилган. Лекин, бу тадбирларимиз ушбу ташкилот ва муассаса раҳбарларига етарли бўлмаяпти. Қонунда белгиланишича, аслида ташкилотлар ёнғин хавфсизлиги талабларига риоя қилиши, ёнғиндан сақлаш хизмати мансабдор шахсларининг қонуний талабларини бажариши, ёнғин хавфсизлиги чора-тадбирларини ишлаб чиқиши ва амалга ошириши, шунингдек уларнинг бажарилиши устидан доимий назоратни таъминлаши, ёнғинга қарши тарғибот ўтказиши ва ўз ходимларига ёнғин хавфсизлиги чора-тадбирларини қўллашни ўргатиши, ўзига қарашли ёнғинга қарши ҳимоя тизими ва воситаларини, ёнғинга қарши сув таъминоти манбаларини, шу жумладан ёнғинни ўчиришнинг бирламчи воситаларини ишга яроқли ҳолда сақлаши, улардан белгиланганидан бошқа мақсадда фойдаланилишига йўл қўймаслиги, ёнғиндан сақлаш хизмати бўлинмаларига ёнғинларни ўчиришда, шунингдек ёнғин назорати органларига ёнғинларнинг келиб чиқиш ва кучайиш (тарқалиш) сабаблари ҳамда шароитларини аниқлашда, ёнғин хавфсизлиги талабларининг бузилишида ва ёнғинлар келиб чиқишида айбдор шахсларни топишда белгиланган тартибда кўмаклашиши, ўз ҳудудидаги ёнғинларни ўчириш чоғида зарур кучлар ва воситаларни белгиланган тартибда бериши, ёнғиндан сақлаш хизматининг мансабдор шахслари ўз хизмат вазифаларини бажараётганда уларнинг ўз ҳудудига, бинолар, иншоотларга ва бошқа объектларга эркин киришини таъминлаши, ўзига қарашли объектларнинг ёнғин хавфсизлиги ҳолати тўғрисидаги, шу жумладан ўзи ишлаб чиқараётган маҳсулотнинг ёнғин хавфлилиги ҳақидаги, шунингдек ўз ҳудудида содир бўлган ёнғинлар ва уларнинг оқибатлари тўғрисидаги маълумотларни ҳамда ҳужжатларни ёнғин назорати органлари мансабдор шахсларининг талабига кўра тақдим этиши, келиб чиққан ёнғинлар, мавжуд ёнғинга қарши ҳимоя тизимлари ва воситаларидаги носозликлар тўғрисида, йўллар ва тор кўчаларнинг ҳолати ўзгарганлиги ҳақида ёнғиндан сақлаш хизматига дарҳол хабар қилиши, кўнгилли ёнғиндан сақлаш хизматининг фаолиятига белгиланган тартибда кўмаклашиши шарт.\nТаҳлилларга қараганда, туманимиз ҳудудида ёнғинлар ўтган йилнинг шу даврига нисбатан камайган. Албатта, ушбу ижобий натижага эришишда тарғибот-ташвиқот ишларининг аҳамияти катта. Аммо, ёнғинлар натижасида инсонларнинг тан жароҳат олиши ва ҳалок бўлиш ҳолатлари ҳамон қайд этилаётганлиги ташвишланарли ҳолат ҳисобланади. Бундай нохуш ҳолатларнинг аксариятига фуқароларнинг ўзлари айбдор бўлаётганлиги ҳам ачинарлидир. Оддий ёнғин хавфсизлиги қоидаларини билмаслик ёки билиб туриб эътиборсиз бўлиш аянчли оқибатларга сабаб бўлмоқда. Энг ачинарлиси, ёнғинлар натижасида инсонлар қурбон бўлмоқда. Шу сабабли, ёнғин хавфсизлигини таъминлаш масаласи қўл силтаб қўядиган масала эмаслигини унутмайлик.\nЎйлаймизки, тумандаги барча ташкилот, корхона ва муассаса раҳбарлари ҳамда туман ёнғин хавфсизлиги бошқармаси ходимлари одамлар ҳаёти ва соғлиғи, юридик ҳамда жисмоний шахслар мол-мулкини "тилсиз ёв"дан ҳимоя қилишда профилактик тадбирларга алоҳида эътибор қаратишлари лозим. Ёнғин хавфсизлигига масъул мутасаддилар корхона ва ташкилот мутасаддиларига жарима солиши ёки огоҳлантириши билан масалага ечим топилмайди. Бу борада давлатимиз раҳбарининг таъбири билан айтганда, чиройли ва шинам кабинетдан чиқиб одамлар орасига кириб ишлайдиган вақт келди.


Ўтган шанба ва якшанба кунлари Россиянинг Санкт Петербург шаҳридан 100га яқин меҳнат муҳожири депортация қилинди. Санкт Петербург “зачистка”лар натижасида ушланган мигрантларни бадарға қилиш бўйича илғорлик қилмоқда.\nРоссиянинг шимолий пойтахти Санкт Петербургдан миграция қоидаларини бузганликда айбланиб, чиқариб юборилган хориж фуқаролари сони кўпайиб бормоқда.\nШаҳар маъмурияти 14 ва 15 сентябр кунлари “тозалаш” амалиётлари давомида ушланган 53 ўзбекистонлик ва 33 тожикистонликни самолёт ўтқазиб, ўз юртларига юборгани айтилди.\nБиргина ўтган ҳафтада Петербургдан депортация қилинган ва асосан Ўзбекистон, Тожикистон ва Қирғизистон фуқароларидан иборат муҳожирлар сони 230 кишини ташкил этди.\n“Илгари Пулково аэропорти орқали кунига ўртача 5 муҳожир чиқариб юборилган бўлса, ҳозирда Санкт-Петербургни суд қарори асосида 30 яқин ноқонуний мигрант тарк этмоқда”, дейилади Санкт-Петербург бўйича Суд приставлари хизмати бошқармаси (ФССП) матбуот маркази тарқатган хабарномада.\nШунингдек, шаҳар Суд приставлари хизмати жорий йилнинг 15 августидан бошлаб “ноқонуний миграцияга қарши олиб борилаётган амалиётларини” шаҳар маъмурияти, Ички ишлар бошқармаси, прокуратура, Миграция хизматлари билан мувофиқлаштирган ҳолда олиб бормоқда.\nОзодликнинг “Тозалаш амалиётлари қачонганча давом этади?”, деган сўровига, Санкт Петербург Суд приставлари хизмати расмийси Елена Ленчицкая бундай жавоб берди:\n- Биз суд қарорларини бажарамиз: суд маҳкамаси бизга қанча ҳужжат юборса, шунчасини бажарамиз. Амалиётлар билан Ички ишлар бошқармаси шуғулланади, деди суд расмийси.\nСанкт Петербург бўйича полиция бошқармасида Озодликка бу амалиётлар режа асосида давом этишини таъкидлашди.\nАйни пайтда, шаҳарда маҳаллий миллатчилар томонидан, полиция назорати остида, кўчада савдо билан шуғулланаётган мигрантларга қарши “рус зачисткалари” давом эттирилмоқда. "Рус зачисткалари" эндиликда Россиянинг бошқа шаҳарларида ҳам олиб борилаётгани тўғрисида хабарлар тарқамоқда.\nYoutube порталида пайдо бўлган бу видеода Саратов шаҳрида рус миллатчилари "Россия руслар учун, Саратов славянлар учун" шиорини хитб қилиб, кўча юриши уюштирилгани тасвирланган.\nСуд приставлари бошқармасида шаҳар маъмурияти авиаширкатлар билан келишган ҳолда депортация қилинаётган мигрантлар учун учоқларда жой эгаллаб қўяётгани маълум бўлди.\n2013 йилнинг 8-13 сентябр кунлари давомида суд приставлари Санкт-Петербургдан 139 кишини, жумладан 78 киши - Ўзбекистонга, 32 киши –Тожикистонга, 19 киши – Украинага ва 2 киши Қирғизистонга чиқариб юборгани хабар қилинди.


Ўзсаноатқурилишбанк акциядорларининг умумий йиғилиши бўлиб ўтди - Ishonch.uz\nБош саҳифа Ўзбекистон Ўзсаноатқурилишбанк акциядорларининг умумий йиғилиши бўлиб ўтди\nЎзсаноатқурилишбанк акциядорларининг умумий йиғилиши бўлиб ўтди\nЖорий йилнинг 29 июнь куни “Ўзсаноатқурилишбанк” АТБ акциядорларининг навбатдаги умумий йиғилиши бўлиб ўтди. Унда йиғилиш кун тартибига кўра, банк фаолиятининг асосий йўналишлари акс этган 12 та масала кўриб чиқилди.\nЙиғилишда сўзга чиққан “Ўзсаноатқурилишбанк” АТБ Бошқарув Раиси С.Аннакличев 2020 йилда асосий эътибор банкни трансформация қилишга, хусусан 2020-2025 йилларга мўлжалланган Ўзбекистон Республикасининг банк тизимини ислоҳ қилиш стратегиясига асосан муассасани хусусийлаштириш бўйича белгиланган вазифаларга мувофиқ, банк фаолиятини мижозларга йўналтириш ҳамда унинг инвестицион жозибадорлигини оширишга биринчи даражали вазифа сифатида қаралганлигини таъкидлади.\nҚайд этилганидек, “Green banking” хизматларини ташкил қилишда махсус технолог, эколог каби мутахассислар ишга олинди. Ҳар бир бизнес учун яшил маҳсулотлар жорий қилинди.Кредит блоки фаолиятини йўлга қўйиш ишлари якунига етказилди. Кредитлашнинг андеррайтинг тизими ишга туширилди.\nАҳоли учун 58 турдаги хизматлар мавжуд бўлган янги JOYDA мобил иловаси ва унинг таркибида маркетплейс савдо майдончаси ишга туширилди.\nҲар бир йўналиш бўйича даромад ва харажатларни аниқлаш, уларни режалаштиришни автоматлаштиришга мўлжалланган Бюджетлаштириш дастурий тизимининг биринчи босқичи ишга туширилди. Тизим учун маълумотлар базасини яратиш ишлари якунланди.\n“WAY4” платформасида VISA, Mastercard, UnionPay, JCB халқаро тўлов тизимлари карталарига хизмат кўрсатиш ва уларни муомалага чиқаришга мўлжалланган янги процессинг маркази ишга туширилди. Ҳисоботлар шакллантиришни автоматлаштириш мақсадида DWH маълумотлар омборини ташкил қилиш қарийб якунланди. Йиғилишда трансформация доирасида амалга оширилган ишлар карантин чекловларига қарамасдан салмоқли ютуқларга эришиш имконини берганлиги ҳам айтиб ўтилди.\n2020 йилда банк тарихида илк бор юқори даражада, яъни 798 млрд. сўм соф фойда олиниб, республика банклари орасида 2-ўринга сазовор бўлинди.\nАктивлар рентабеллиги халқаро меъёрларда белгиланган\n1,5 фоиз ўрнига 1,9 фоизни, капитал рентабеллиги 12,1 фоизни ташкил қилди.\nОперацион самарадорлик, яъни харажатларнинг даромадга нисбати кўрсаткичи янада яхшиланиб, 25,6 фоизни ташкил қилди. Мижозларга 18,2 трлн. сўмлик кредитлар ажратилди.\nЙиғилишда акциядорлар Банкни 2021-2023 йилларда ривожлантириш стратегияси доирасида белгиланган жорий йилги режалар билан таништирилди. Унга кўра, 2021 йил сўнгига қадар Банкнинг барча филиаллари ихчам сотув каналларига айлантирилади. Мижозларга мўлжалланган янги CRM ва кредит конвейер тизимлари, тадбиркорлар учун “JOYDA Business” дастури ишга туширилади. Ягона МФОга ўтиш амалга оширилади.\nХалқаро молия корпорациясидан 75 млн. доллар, Европа тикланиш ва тараққиёт банки ҳамда Осиё тараққиёт банкидан\n50 млн. доллардан устав капиталига конвертация қилинадиган кредит линиялари жалб қилинади. Банк соф фойдаси 1,2 баробарга оширилади. Йиғилишда, шунингдек муҳокама қилинган масалалар юзасидан тегишли қарорлар қабул қилинди.\nАввалги саҳифаКеча юртимизда 132 минг дозадан ортиқ вакцина қўлланилди\nКейинги мақолаФуқарони 10 000 АҚШ доллари эвазига ўқишга киритиб қўйишни ваъда қилган фирибгар ушланди


Cана : 25-04-2017 / Видео, Маданият / кўрилди: 968\n2017 йилнинг 7 апрелида машҳур киноактёр Жеки Чан 63 ёшга тўлди. Унинг ижод йўли 1970-йилларда бошланган. Ўшандан бери у фильмларда мураккаб трюкларни ўзи бажариб келади. Шундай бўлса-да, у ҳаётдан завқ олиб яшайдиган, ғайратли актёрлигича қолган. Бугун юзлаб одамлар хитойлик актёрга бахтли болалик учун миннатдорчилик билдиришади.\nҲаётнинг илк йиллари ва актёрлик фаолияти\nИккинчи жаҳон уруши тугаганидан сўнг, 1945 йилнинг сентябрида хитойлик Чарльз Чин Мудофаа вазирлиги томонидан айғоқчи сифатида ёлланган. Эркак бунга параллель равишда афюн (опиум) тарқатиш билан шуғулланувчи маҳаллий мафия билан ҳамкорлик қилган. Рейдлардан бирида у қора бозорда гиёҳванд моддалар савдоси билан шуғулланувчи бўлғуси турмуш ўртоғи Лили билан танишиб қолади.\n1949 йилда ҳукумат тепасига коммунистлар келганида жуфтлик Ҳонгконгга қочиб кетади. Чарльз она ватанида бошқа аёлини 4 нафар фарзанди билан қолдириб кетган эди. 1954 йилнинг 7 апрелида жуфтлик ўғилли бўлади ва унга Кон Сан дея исм беради, йиллар ўтгач, дўстлари уни Жеки Чан деб чақира бошлашади. Ота-онасининг фарзандини боқиш учун пули бўлмагани боис уни британиялик шифокорга сотмоқчи бўлишади, бироқ охир-оқибат бу фикрларидан қайтишади.\nБир неча йил ўтгач, оила иш қидириб Австралияга йўл олади, бироқ бир йилдан сўнг ота-онаси Чанни ортга, Ҳонгконгга қайтаради. У ерда Чан саккиз йил Хитой опера институтига киради. Институтда ундан қанча (3, 5 ёки 9 йил) ўқимоқчи экани ҳақида сўрашганида – математикадан хабари йўқ актёр "10 йил” деб жавоб берган.\nКейинги йиллар у қўшиқ куйлаш, жанг санъати, драма ва акробатикани ўрганган. Устозлар яхши тайёргарлик кўрмаган болаларни уришишар эди, шу боис Чан ўз кўникмаларини мукаммаллаштиришига тўғри келган. У институт туфайли болалигидан Хитой мюзиклларида суратга тушган ва Хитой киносаноатини ўрганган. Бироқ институтда фақат грамматика, хорижий тиллар ва математикани ўргатишарди, бу эса актёрнинг умумий билимсизлигига олиб келди.\n17 ёшга бориб, Чан таэквондо ва кунг-фуни бир гуруҳ рақибларни хотиржам енга олиш даражсида эгаллаган эди.\nЧан 18 ёшида институтни тугаллаб, икки жойга ишга киради: циркда - акробат ва кинода – каскадёр. 1972 йилда у "Ғазаб мушти” съёмкаларида қатнашади ва ўз кумири – жанг санъати устаси ва актёр Брюс Ли билан танишади. Чаннинг довюраклиги машҳур актёрнинг унга қизиқишига сабаб бўлади ва Брюс Ли уни каскадёрликка таклиф қилади. Шу тариқа Чан 1973 йилда ишланган "Аждарҳонинг чиқиши” фильмида суратга тушган.\nКартинанинг суратга олиниши давомида шундай саҳна бор – Ли Чаннинг қаҳрамонини калтаклайди ва бошига ёғоч билан уради. Зарба у қадар кучли бўлмаган, лекин каскадёр ўзини худди боши оғриб қолгандек тутади. Саҳна кўриниши суратга олиниб бўлганидан кейин Брюс Ли калтакланган актёрнинг ёнига келиб узр сўраб, уни қучоқлайди. Чаннинг 2013 йилда иқрор бўлишича, бу унинг ҳаётидаги энг унутилмас лаҳзалардан бири бўлган.\n1973 йилнинг июлидаги воқеа Жеки Чаннинг ҳаётини умрбод ўзгартириб юборади – 32 ёшли Брюс Ли ҳаётдан кўз юмади. Лининг ўлими туфайли киносаноат ўзининг етакчи кунг-фу актёрини йўқотади. Вашингтондаги дафн маросимига минглаб одамлар ташриф буюради. Чан ҳам чуқур қайғуга ботади, бироқ тез орада уни жанг санъати жанрида Брюс Лининг ўрнини босишга таклиф қилишади.\nЁш актёрга Брюс Лининг нусхаси бўлиш, унинг фильмлар сериясини давом эттиришни таклиф қилишади. Режиссёрлар ёш Чанда шундай салоҳиятни кўришади, бироқ актёрнинг ўзи марҳум кумири услубини такрорлашни истамасди. Буни унга нисбатан ҳурматсизлик деб ҳисобларди, шу боис Чан ўз услубини шакллантиришга киришди.\nАктёрга Америка киносаноатидаги комедия юлдузлари, шу жумладан Бастер Китон ва Чарли Чаплин ёқар эди. У трюклар қилишни биларди ва ажойиб жанг қиларди... Чан ушбу барча омилларни уйғунлаштириб, кунг-фу фильмлари услубини шакллантирди.\n1978 йилда Чан формуласининг муваффақияти сифатида "Сарҳуш жанг устаси” фильми намойиш қилинди. Ёш актёр рақибларига аёвсиз зарбалар бериш баробарида қишлоқдаги ширакайф безоридек кўриниб, ўзини аъло даражада намоён этган.\nШундан кейин 1980-йиллар бошида Чан Америка жангари фильмларидаги ўйинлар ҳақида музокаралар олиб борган, бироқ актёрнинг комедик услуби ҳеч кимга маъқул келмаган. Натижада Чан бир неча кам маблағли фильмларда суратга тушгач, Ҳонгконгга қайтган ва у ерда "А лойиҳаси", "Полиция ҳикояси" ва "Яратганнинг қуроллари" картиналарини суратга олган.\nАйнан шу фильмлар Чанни машҳур қилган ва унинг раҳмдил ҳамда жасур қаҳрамон позициясини мустаҳкамлаган. У трюкларни ҳимоясиз бажарган ва фақат оёқ-қўли синган ҳамда бошидан жароҳат олган вақтлардагина дублёрлардан фойдаланган.\nУмуман олганда, актёр камдан-кам ҳолларда дублёрларга мурожаат қиларди. Чан саҳналарни суратга олишда қўрқув ва оғриқларни енгиб ўтган, каскадёрлардан ҳам худди шундай фидойиликни талаб қилган. "Полиция ҳикояси"дан кейин кўпчилик актёр билан ишлашдан бош тортган: уни ҳаддан зиёд мураккаб ва хавфли трюкларни талаб қилувчи ақлдан озган киши деб ҳисоблашарди. У билан 1973 йилда асос солинган "Жеки Чан каскадёрлар ассоциацияси"нинг энг содиқ аъзоларигина қолар эди.\nЙиллар ўтгач, каскадёрлар Чаннинг беминнат ёрдами ҳақида сўзлаб беришган - у каскадёрлардан бири квартирасининг пулини тўлашга қийналганида ўз пулларининг ярмини берган бўлса, бошқасига машина совға қилган.\n1990-йилларда ҳам Чаннинг карьераси муваффақиятли давом этди. Кунг-фу жангарилари жанрида актёрнинг рақиблари бўлмаган, шу боис унга бўлган талаб Хитойда ҳам, АҚШда ҳам бирдек баланд эди. 1995 йилда MTV телеканали актёрга "Ҳаётий ютуқлари учун” мукофотини топширади.\n1996 йилда Чан "Бронксдаги муштлашув” фильмида бош ролни ижро этди, 7,5 миллион долларлик бюджетли картина АҚШда бир кунда 10 миллион доллар тўплашга муваффақ бўлди. Фильм Чаннинг муваффақияти ва услубини мустаҳкамлади ва қачонлардир ҳеч ким танимаган ва саводсиз каскадёрни дунёга танитди.\nҲаётий тамойиллар ва режиссёрлик имзоси\nЧан ўзидаги барча кўникмаларни мукаммалаштиришга бўлган ҳаракати туфайли хапкидо жанг санъатида қора белбоғ соҳиби бўлган, шунингдек у профессионал кунг-фучидир, бундан ташқари, у хитой, инглиз, корейс ва япон тилларида сўзлашади.\nЧаннинг режиссёрлик имзоси ўзига хосдир, у турли мамлакатларнинг икки жанри базасида шаклланган: Америка овозсиз комедияси ва Ҳонгконг кунг-фу жангариси. Чан, Чаплин каби, комедияни ҳазиллар ёрдамида эмас, қаҳрамон билан содир бўлувчи кулгили вазиятлар орқали яратади. Жангари қисмини яратишда эса Хитой киносаноатининг кўп йиллик тажрибасини қўллайди.\nАмерикача жангари жанридан фарқли ўлароқ, Чан экранда кўрсатилаётганларнинг барчасини ўзида ҳис қиларди. Уни юзига уришади, катта баландликдан ирғитишади, ток урдиришади. Актёр доим рақибларидан заифроқ кўринади: уларда қурол бўлади ёки рақиб томон 30 киши бирлашиб ҳаракат қилади, баъзан эса актёрнинг рақиби ўзидан икки баробар катта ё кучли бўлади. Унинг қаҳрамонлари яхши муштлашгани учун эмас, иложсиз вазиятлардан чиқиш йўлини топиши билан ғолиб бўлишади.\nЧаннинг яна бир ўзига хос усули – у қўл остидаги ҳар қандай нарсадан қурол сифатида фойдаланади. Музлатгич эшиклари, суши таёқчалари, клавиатура, сочиқ, лего кубиклари ёки нарвон – Чан маиший предметларни усталик билан қуролга айлантириб, ўзининг топқирлиги билан томошабинларни ажаблантиради.\nЯна бир ўзига хос жиҳати – перфекционизм. Чан муштлашувлар хореографияси, камеранинг ҳолати ва картина ритмини ўз назоратига олиб, ҳатто кичик саҳналар съёмкаси учун ҳам соатлаб вақт кеткизади. У динамик ва тезкор саҳналарни яхши кўради, лекин аксарият режиссёрлардан фарқли ўлароқ, улар учун вақт, пул ва асаб кеткизишга тайёр.\nЧарли Чаплин мукаммал ракурсга эришиш учун саҳналарни 300 мартлаб қайта суратга олган. "Етти” ва "Ғойиб бўлган” триллерлари муаллифи Дэвид Финчер ҳар бир саҳнани ўртача 50 мартадан тасвирга олади. Бироқ ҳали ҳеч ким Чаннинг рекордидан ўзиб кета олмаган. У "Аждарҳолар лорди”даги саҳналардан бирини 2 минг мартадан зиёд қайта тасвирга олган. Чаннинг фикрича, Америка киносаноатига айнан шундай қатъийлик етишмайди: режиссёрлар кўпинча съёмкалар учун пул тежашади ва шу тариқа картина сифатига путур етказишади.\nАлбатта, Чаннинг америкалик актёрлардан яққол устунлик томони борки, буни ҳеч ким инкор эта олмайди – у трюкларни ҳеч қандай ҳимояларсиз мустақил бажаради. Унинг карьераси "гуллаган” даврдан бошлаб АҚШнинг суғурта компаниялари актёр ва унинг каскадёрларини қора рўйхатга киритишган: съёмкалар вақтида албатта кимнидир тез ёрдам машинаси олиб кетарди.\nАктёрнинг ўзи ҳам жуда кўп маротаба жиддий жароҳатлар олган ва бу унинг саломатлигига катта хавф солган пайтлар ҳам бўлган. Бироқ у ўз тамойилларига содиқ қолган.\nАктёрнинг сўзларига кўра, ҳар бир янги трюк уни бирдек чўчитади, лекин энг қўрқинчлиси 1998 йилда, "Мен кимман?” картинаси съёмкаларида рўй беради. Чан Нидерландиядаги Роттердам шаҳрида жойлашган Музокаралар ва тадбирлар маркази биносининг ён томонида ҳеч қандай ҳимоясиз ҳаракатланиши керак бўлган. Актёр бу саҳнага икки ҳафта давомида тайёргарлик кўрган.\nЖеки Чан актёрлик фаолияти давомида уч марта бурнини синдирган, шунингдек бармоқлари, қовурғаси, оёқлари синган ҳолатлар бўлган. Бундан ташқари, елкалари чиқиб кетган, қош ва бош соҳасига жиддий зиён етган, тишларини йўқотган ва ҳ.к.\nЭътибор берган бўлсангиз, Чан фильмларидаги беўхшов саҳналарни ўз картиналари титрларида кўрсатади. Америкада ишланган сўнгги фильмлари бундан мустасно, чунки АҚШ фильмларида реал зўравонлик саҳналарини (масалан, актёр тасодифан ўзини ёқиб юбориши ёки уни чинакамига калтаклашаётгани) намойиш қилиш тақиқланади. Хитойда эса бунга рухсат бор.\nЧан кино саноатида кўплаб йўналишларда ишлаб ўрганган. 2012 йилда у фильм титрларида энг кўп номи кўрсатилган инсон сифатида Гиннеснинг Рекордлар китобидан жой олди. У "Яратганнинг қуроллари. Бурж миссияси” картинасида 15 касб эгаси(сценарийнавис, режиссёр, актёр, продюсер, бастакор, либослар дизайнери ва б.)нинг вазифасини бажарган. Шунингдек у мингга яқин хавфли трюкларни бажарган актёр сифатида ҳам Рекордлар китобига киритилган.\nАктёрнинг саргузаштлари мотивлари бўйича "Жеки Чаннинг саргузаштлари” номли мультфильм суратга олинган, ҳар бир эпизод охирида актёр болакайлар томонидан унга йўлланган саволларга жавоб берган. Жеки Чан салбий ролларни ўйнашдан бош тортади. Актёр ўзининг ёш мухлисларига бир неча маротаба мурожаат қилиб, уларни кунг-фу жангариси бўлишни орзу қилиш эмас, мактабда яхши ўқиш ва компьютер билимларини эгаллашга чақирган.\nШахсий ҳаёт ва келгуси режалари\nЧан ўзининг энг катта камчилиги билим етишмаслигида деб ҳисоблайди. У қўлдан бой берган билимларини эгаллашни орзу қилади, лекин бунга вақт топа олмайди. Жеки Чан мунтазам равишда хайрияпарварлик билан шуғулланади. У Хитойнинг камбағал ҳудудларида мактаблар қурилишини молиялаштиради. 2011 йилда Чан Фукусимадаги (Япония) портлаш асоратлари билан курашиш учун пул тўплаш мақсадида хайрия концертини ташкиллаштирган. Мазкур акция 3 миллиондан зиёд кишини қамраб олган.\nШу йилнинг ўзида у Европада ҳам хайрия ташкилотига асос солди. Мақсад – ночор минтақаларда мактаблар ва қариялар уйларини қуриш. 2017 йилнинг январида Чан сув тошқинидан жабр кўрган Таиланд аҳолисига ёрдам тариқасида 65 минг доллар сарфлади.\nЖеки Чан Хитой коммунистик ҳукуматини қўллаб-қувватлайди ва АҚШни дунёдаги энг коррупцион мамлакат деб ҳисоблайди.\n2013 йилда Чан қачонлардир АҚШга кўчиб ўтганининг сабабини очади – маълум бўлишича, ўша пайтлар актёрнинг пулини ўмарувчи Ҳонгконг мафияси унга таҳдид қилган. Йиллар ўтгач, у она шаҳрига қайтган ва маҳаллий ресторанда қўлида пичоқ ушлаган 20 киши унинг тепасига келган. Бунга жавобан Чан чўнтагидан қурол ва гранат чиқариб, уларнинг "ҳаддан ташқари чуқурлашиб кетишгани”ни айтган. Бу зиддиятларнинг нима билан тугагани эса сирлигича қолган.\n2017 йилнинг сентябрь ойида Чан бош ролни ижро этган "Хорижлик” фильми экранларга чиқади. Картина Вьетнам уруши фахрийси ҳақида бўлиб, қаҳрамон шафқатсиз қотилликлар ва террорчилар ҳужуми натижасида оиласини йўқотган бўлади. Сюжетга кўра, бош қаҳрамон жиноятчилардан қасд олишга йўл олади.\nФильмлар – Жеки Чаннинг ягона "овунчоғи” эмас. 1980-йиллардан бошлаб у 20 дан ортиқ мусиқий альбом чиқарган ва Disney’нинг «Мулан» мультфильмидаги асосий қўшиққа муаллифлик қилган. Чаннинг сўнгги мусиқий лойиҳаси 2016 йилдаги «Изма-из» фильми саундтреки бўлди.\n1981 йилда Жеки Чан тайванлик актриса Жоан Линга уйланган. Бир йилдан сўнг жуфтлик ўғилли бўлган ва Лин муваффақиятли карьерасини якунлаб, уй бекасига айланади. Уларнинг фарзанди Жейси Чан - профессионал мусиқачи ва актёр, бироқ у отасидан фарқли ўлароқ, болаларга ўрнак бўла олмайди.\n2015 йилнинг январида Жейсининг ёнидан гиёҳванд моддалар топилгани учун уни 6 ойлик қамоқ жазосига ҳукм қилишган. 2009 йилда Хитой полицияси томонидан "гиёҳванд моддаларни назорат қилиш бўйича элчи” этиб тайинланган Жеки Чаннинг ўзи эса "ўғлининг хатти-ҳаракатлари учун уятда қолгани”ни айтган.\nБундан ташқари, Чаннинг 17 ёшли қизи – Этта Чжолинь ҳам бор. У 2015 йилда отасидан воз кечган, зеро отаси "ундан йилда бир неча мартагина хабар олган ва унинг ҳаётига қизиқиш билдирмаган”. Актёр қизни расман тан олмаган. У ўзининг 350 миллион долларлик бойлигини ўғлига ҳам қолдириш нияти йўқлигини маълум қилган.\nЧан агар ўғли меҳнат қилиб пул топа олса, унга отасининг бойлиги керак бўлмаслигига ишонч билдиради. Манбага кўра, актёрнинг ўлимидан кейин барча пуллар хайрияга сарфланади.\n2016 йилнинг ноябрида кино бизнесидаги карьерасига 40 йилдан ошганда Жеки Чанга киносаноатдаги хизматлари учун "Оскар” мукофоти топширилди. Мукофотни қўлга киритган актёр миннатдорчилик билдирган ҳолда, бу нафақат унинг,балки бутун бир каскадёрлар жамоасининг хизмати эканини эътироф этди.\nАктёр карьераси давомида Ҳонгконг чегараларидан ошиб, Ғарбга йўналганида у билан мураккаб трюкларни бажарган кўплаб дўстларидан узоқлашишга мажбур бўлган. Бироқ 2017 йилнинг февралида Хитойдаги телешоулардан бири актёрга кутилмаган совға тайёрлади. Дастлаб бошловчи унга каскадёрлар жамоаси иштирокидаги видеойўлланмани намойиш қилди, Чан буни томоша қилиб, хотираларга берилгунига қадар эса актёрнинг ажойиб жамоаси унинг ортига билдирмай тизилиб туриб олди. Кўзларига ёш келган актёр беихтиёр орқасини ўгирган дамда қадрдон дўстларига кўзи тушади ва улар билан дийдорлашади.


12.06.2019 18:08 1 4307\nАхборот ва оммавий коммуникациялар агентлигида бўлиб ўтган очиқ мулоқот вақтида Марказий банк мутасаддилари валюта айирбошлаш борасидаги муаммоли саволларга жавоб қайтарди. Бу ҳақда Xabar.uz мухбири томонидан маълумот берилди.\nХусусан, журналистларни нима сабабдан нақд хорижий валютани банкларда сотиб олиш имконияти йўқлиги қизиқтирди.\n— Бунақа савол олдин ҳам берилган. Бу ўринда бир жиҳат бор . Эътибор берсангиз, кўп давлатларда, масалан Россияда айнан шу соҳада ортга қайтиш бўлди. Саволга жавоб оддий. Бизда хорижий валюта олиш имкони мавжуд, банкка бормай туриб ҳам конвертация қилиш мумкин. Сиз хорижий валютани картангизга тушириб олишингиз ва кейин бемалол нақдини банкоматлардан ечиб олишингиз мумкин.\nШунингдек кўп банкларда қўшимча карточкалар берилиши йўлга қўйилган. Ундан фойдаланган ҳолда бемалол хорижга чиқиб, картангизда сўмда бўлган пулни хорижий валютада ечиб олиш мумкин.\nТўғри, ҳозир валютани нақд кўринишда олишнинг имкони йўқ. Аммо биз бунга жиддий муаммо деб қарамаяпмиз. Биз яратган имкониятдан аҳоли тўлақонлик фойдаланмоқда. Ҳар ой қарийб 90-100 миллион АҚШ доллари банкоматлардан ечиб олиняпти.\n— У ҳолда қора бозор сақланиб қолаётганига сабаб нимада? Нега одамлар банкка бориб, карта очтириб, сўнг пулларини банкоматдан ечиб олишдан кўра қорабозордан нақд ҳолатда сотиб олишни маъқул кўрмоқда?\n— Қора бозор сақланиб қолаётганига сабаб ҳамон яширин иқтисод мавжуд. Яъни, четдан мол олиб келаётганларнинг барчаси ҳам тўғри ишламайди, солиқ тўламайди. Табиийки улар валютани қорабозордан олишга ҳаракат қилади. Биз иқтисодимизни соғломлаштира олсак қорабозор муаммоси ҳам ўз-ўзидан ҳал бўлиб кетиши мумкин.\n— Кўчадаги «долларфурушлар» фаолиятини легаллаштириш орқали уларни солиқ тўловчиларга айлантириш мумкин эмасми? Айтайлик, ҳозир бозорда яширин фаолият олиб бораётганларга маълум талабларни қўйган ҳолда, уларга лицензия бериш ва кўчаларда кичик валюта айирбошлаш шаҳобчалари очишга рухсат этиш маъқул эмасми?\n— Саволлар жуда кўп ва ҳар доим ҳам унга жавоб топа олмаймиз. Кўчаларда будка қўйиб, валюта алмаштириш ҳам бир қатор муаммоларни юзага келтиради — назорат, хавфсизлик ва ҳоказо. Биз бу масалага ҳали келамиз. Албатта буларнинг барчаси гапни қуруқ олиб қочиш, деб ўйлашингиз мумкин. Аммо ҳали бу нарсаларга тайёрмизми ёки йўқ, буни билмаймиз. Энг асосийси хавфсизлик.\nСизга нақд валюта керакми? Марҳамат, карта очтиринг ва банкоматдан ечиб олинг. Нима учун бу саволга қайтаверишимиз керак? — дейди мутасадди.\nМарказий банк доллар\nИқтисодиёт 24/02, 11:39\nИқтисодиёт 17/02, 12:55


Finance.uz - Умумҳалқ ҳайрия ҳашарида «Трастбанк» жамоасининг муносиб ҳиссаси\nУмумҳалқ ҳайрия ҳашарида «Трастбанк» жамоасининг муносиб ҳиссаси\nБаҳор яшариш ва янгиланиш фасли. Айнан шу фаслда бутун табиат уйғонади. Бу фасл бошқаларидан ўзининг фусункор байрамлари билан ҳам алоҳида ажралиб туради. Кун ва тун тенглашадиган сана, Шарқона янги йил мақоми билан ҳам улуғланиб келинадиган Наврўз айнан ана шундай байрамдир.\nНаврўзда қадриятлар тикланади, деб бежиз айтилмаган. Орасталик ва озодалик азалдан халқимизга хос фазилатлардан бири бўлиб келган. Шу сабабдан ҳар йили Наврўз байрами арафасида мамлакатимизда умумхалқ ҳашари ташкил этилиб, шу куни маҳаллалар, кўчалар, аҳоли турар-жойлари ободонлаштирилади, ариқ-зовурлар тозаланади, зиёратгоҳ, қабристон ҳамда табаррук қадамжолар тартибга келтирилади.\nНаврўз байрами муносабати билан мамлакатимизда эълон қилинган «18-19 март – умумхалқ ҳайрия хашари куни» «Трастбанк» хусусий акциядорлик банки ва унинг барча филиалларида ҳам қизғин тайёргарлик ва кўтаринки руҳ билан бошланди.\nБош банк биноси ва барча филиаллар ҳудудларига тегишли бино ҳовлилари атрофлари, ариқлар ва кўча йўлакчалари тозаланиб, кўчаларга сувлар сепилди. Бино атрофидаги дарахтлар оқланиб, кўкаламзорлаштириш ишлари амалга оширилди. Бино хоналарида тозалик ишлари олиб борилиб, эшик ва деразалар ювиб тозаланди. Ушбу йирик ободонлаштириш ҳаракатида банкнинг мингдан ортиқ ходимлари фаол иштирок этишди.\n– Катта тўйлар олдидан ободонлаштириш ишларини амалга ошириш халқимизнинг азалий одатларидандир, – дейди банкнинг Касаба қўмитаси раиси Муножат Исмоилходжаевна. – «Трастбанк» ХАБ жамоаси ҳашарда фаол иштирок этганлигида ҳам буни яна бир карра ҳис қилдик. Бир сўз билан айтганда, банкимиз жамоаси юртимизга кириб келаётган баҳор, янгиланиш ва яшариш байрами – Наврўзи оламни кўтаринки руҳда кутиб олишга тайёргарликни бошлаб юборди.


«Боруссия» бош мураббийи Марко Розе жамоа форварди Эрлинг Ҳоланд жароҳати сабабли яна бир неча ҳафтага сафдан чиққанини маълум қилди.\n«Ҳоланд «Арминия»га қарши ўйинда бизга ёрдам бера олмайди. У сўнгги ўйинда оёғининг сон қисмидан олган жароҳати сабабли яна бир неча ҳафтага сафдан чиқди», - дейди мураббий Бундеслига тур олдидан матбуот анжуманида.\nBild хабарига кўра, норвегиялик голеадорнинг тикланиши учун қарийб бир ой вақт талаб этилади. У ўтган ҳафтада «Майнц» билан баҳсда сафга қайтганди. Унгача жароҳатини тиклаш билан вақт ўтказганди.\nМаълумот учун, «Боруссия» ҳужумчиси жорий мавсум Бундеслигада 9та гол киритиб, Левандовски билан бирга тўпурарлар рўйхатида пешқадамлик қилмоқда.


Президентимиз раислигида ўтказилган йиғилишда Ўзбекистон (...)\nПрезидентимиз раислигида ўтказилган йиғилишда Ўзбекистон машинасозлик саноатини ривожлантириш масалалари кўриб чиқилди\nПрезидент Шавкат Мирзиёев бугун машинасозлик тармоғини трансформация қилиш ва соҳада рақобатни ривожлантириш масалалари бўйича йиғилиш ўтказди, деб хабар бермоқда «Дунё» АА мухбири.\nЎзбекистон Президенти матбуот хизмати манбасига кўра, мазкур тармоқ мамлакатимиз иқтисодиётининг етакчи йўналишларидан бўлиб, саноатдаги улуши 11 фоизни ташкил қилади. Шу билан бирга, ҳисоб-китобларга кўра, ушбу соҳада ишлаб чиқаришни бир неча баробар ошириш имконияти бор.\nМамлакатимизда барча давлат корхоналарини ислоҳ қилиш дастури амалга оширилмоқда. Йиғилишда шу масалага эътибор қаратилиб, хорижий мутахассислар иштирокида “Ўзавтосаноат” фаолиятини трансформация қилиш офисини ташкил этиш бўйича топшириқ берилди. Ушбу жараёнларда Иқтисодий тараққиёт ва камбағалликни қисқартириш вазирлиги етакчи бўлиб, ишларни мувофиқлаштиради.\n1 июлга қадар тармоқ таркибидаги 40 та корхонани трансформация қилиш бошланади. Тармоқда рақобат муҳитини ривожлантириш учун компания таркибидаги эҳтиёт ва бутловчи қисмлар ишлаб чиқарадиган 23 та корхонани хусусийлаштиришга тайёрлаш лозимлиги қайд этилди. «Ўзавтосаноат»нинг асосий фаолиятига боғлиқ бўлмаган 14 та ташкилотдаги улушларини сотувга чиқариш вазифаси юклатилди.\nЙиғилишда қишлоқ хўжалиги машинасозлигини ислоҳ қилиш масаласи ҳам атрофлича муҳокама этилди. Тармоқда иқтисодий самарадорликни ошириш, ресурслардан оқилона фойдаланиш бўйича вазифалар белгинди.\nМутасаддиларга корхоналарнинг бўш ер майдонларини оптималлаштириш, техникалар таннархини 30 фоизгача тушириш бўйича кўрсатмалар берилди.\nҲамёнбоп техникалар ишлаб чиқаришни йўлга қўйиш, шу йил якунигача уларнинг локализациясини 30 фоизга, келгуси йилда эса камида 45 фоизга етказиш вазифаси қўйилди.\nЙиғилишда белгиланган вазифалар юзасидан мутасаддилар ахборот берди.


Пенсия ва нафақалар 1 июлдан оширилади. Энг кам пенсия 400 минг сўм бўлади\n01 декабр 2021, Тошкент вақти: 12:29\nПенсияларнинг энг кам миқдори қўшимча тўловни ҳисобга олган ҳолда 256 минг 675 сўмдан 400 минг сўмга оширилади.\nПрезидентнинг 4 июндаги “Аҳолини ижтимоий қўллаб-қувватлаш тизимини янада такомиллаштиришга қаратилган қўшимча чора-тадбирлар тўғрисида”ги фармонига асосан 2021 йил 1 июлдан пенсия ва нафақалар оширилади.\nФармонга асосан белгиланган ёшга доир энг кам пенсия миқдорида ва ундан кам пенсия олувчи шахсларга пенсияни ҳисоблаш базавий миқдорининг 20 фоизи миқдорида қўшимча тўлов жорий этилади. Бунда, иш стажи тўлиқ бўлмаган чоғдаги пенсияларнинг энг кам миқдори қўшимча тўловни ҳисобга олган ҳолда 256 минг 675 сўмдан 400 минг сўмга оширилади.\nБелгиланган ёшга доир энг кам пенсия миқдоридан 565 минг сўмгача пенсия олувчиларнинг ёшга доир ва ногиронлик бўйича пенсиялари миқдори 565 минг сўмга етказилади.\nБундан ташқари, боқувчисини йўқотганлиги учун пенсия олувчиларнинг бир нафар меҳнатга қобилиятсиз оила аъзоси учун пенсиянинг энг кам миқдори 256 минг 675 сўмдан 400 минг сўмга оширилади. Агар боқувчисини йўқотганлиги учун пенсия олувчиларнинг бир нафардан кўп меҳнатга қобилиятсиз оила аъзоси бўлса, уларнинг ҳар бирига қўшимча тарзда 150 минг сўмдан пул берилади.\nБолаликдан ногиронлиги бўлган шахсларга бериладиган нафақа ойига 513 минг 350 сўмдан 565 минг сўмга оширилди.


ЎзА - Мўйноққа тоза ичимлик суви борди\n03.07.2017 19:51 Чоп этиш версияси\nДавлатимиз раҳбари ташаббуси билан бошланган мазкур бунёдкорлик ишларига 26,6 миллиард сўм маблағ сарфланди. Қурилиш-монтаж ишлари бош пудратчи – “Ўзбекистон темир йўллари” акциядорлик жамиятига қарашли “СПМС” махсус кўчма механизациялашган станция қурувчилари томонидан амалга оширилди.\nВатанимиз мустақиллигининг 26 йиллик байрамига муносиб совға бўлган ушбу иншоотнинг ишга туширилиши натижасида бир суткада 7 минг куб метр сув узатиш ва 25 мингдан зиёд аҳолини тоза ичимлик суви билан таъминлаш имконияти яратилди.\n– Тоза ичимлик суви ҳудуд аҳолисининг кўп йиллик орзуси эди, – дейди “Нуроний” жамғармаси Мўйноқ тумани бўлими бошлиғи Жангабой Жусипов. – Шу пайтгача аҳоли Амударё ёки ер ости сувидан фойдаланиб келар эди. Халқимиз турмуш шароитини янада яхшилаш борасидаги бундай улкан бунёдкорлик ишлари мустақиллигимиз шарофати ва Президентимиз раҳнамолигида инсон манфаатларини таъминлашга қаратилаётган оқилона сиёсат самарасидир.\nДавлатимиз раҳбарининг жорий йил 18 январдаги “2017-2021 йилларда Оролбўйи минтақасини ривожлантириш Давлат дастури тўғрисида”ги қарори асосида нафақат туман маркази, балки чекка овуллардаги аҳолини ҳам сифатли ичимлик суви билан таъминлаш кўзда тутилган. Хусусан, “Нукус, Беруний, Мўйноқ, Қўнғирот ва Қораўзак туманларининг сув таъминоти тизимини ривожлантириш ва модернизациялаш” лойиҳаси доирасида буюртмачи Ўзбекистон Республикаси Уй-жой коммунал хизмат кўрсатиш вазирлиги ва Осиё тараққиёт банкининг молиявий кўмагида Мўйноқ туманидаги 6 аҳоли пунктида яшовчи аҳоли тоза ичимлик суви билан таъминланади. “Мўйноқ-Учсой” сув тармоғи яна 1,51 километр узайтирилиб, олис овул аҳолисига сифатли ичимлик суви етиб боради.\nПрезидентимизнинг жорий йил 28 февралдаги “Қорақалпоғистон Республикаси Мўйноқ туманини 2017-2018 йилларда иқтисодий ривожлантириш ва бандликни таъминлашга доир қўшимча чора-тадбирлар тўғрисида”ги қарорига кўра, туманда 72 лойиҳа амалга оширилиши назарда тутилган бўлиб, бугунги кунда 36 лойиҳа ижроси доирасида 200 дан зиёд янги иш ўрни яратилди.\nТадбирда Ўзбекистон Республикаси Бош вазирининг биринчи ўринбосари О.Раматов, Қорақалпоғистон Республикаси Жўқорғи Кенгеси Раиси М.Ерниязов сўзга чиқди.


04 март 2021, Тошкент вақти: 15:42\nЎзбекистонда 14 январ - Ватан ҳимоячилари куни сифатида нишонланади. OzodJavob га бўлган мурожаатлар орасида армия борасидаги саволлар кўплигини инобатга олиб, бу гал ҳарбий хизмат турлари, пуллик ҳарбий хизматнинг нархлари борасида суҳбатлашамиз.\nҚашқадарёнинг Қарши шаҳридан email орқали мурожаат қилган Абдурашид ҳарбий хизматга бориш тартиб-қоидалари билан қизиқди.\n“Мен бу йил 18 ёшга кирдим. Армияга бормоқчиман. Ҳозир бир йиллик ва бир ойлик армия хизмати бор экан. Пул тўлаш керак деяпти. Қанча тўлаш керак? Кейин бир йилликда хизмат қилган маъқулми ёки бир ойликда? Илтимос шуларни билиб берсангиз” дея ёзган Абдурашид.\nЎзбекистонда ҳарбий хизматнинг тўртта тури бор:\n1. Муддатли ҳарбий хизмат\n2. Сафарбарлик чақируви резервидаги ҳарбий хизмат\n3. Контракт бўйича ҳарбий хизмат\n4. Қуролли Кучлари сафида ҳарбий хизматни ўтаган резервчилар хизмати.\nЎзбекистоннинг "Умумий ҳарбий мажбурият ва ҳарбий хизмат тўғрисида"ги қонунига кўра, фуқаролар дастлаб ўн олти ёшга тўлган йили апрел — июн ойларида чақирув участкаларида қайдга олинади.\nЎзбекистонда фақат эркак фуқаролар ҳарбий хизматга чақирилади. Йигитлар ўн саккиз ёшдан йигирма етти ёшгача Қуролли Кучлар сафида ҳарбий хизматни ўташлари шарт бўлади.\nТошкентдаги Мудофаа ишлари бўлимларидан бирининг зобити, исмини ошкор қилмаётганимиз капитанга кўра, йигитлар 18 ёшга тўлгач муддатли ҳарбий хизматга чақирилади.\n“Ҳарбий хизмат ёшига етган фуқароларга чақирув қоғози жўнатилгач, келиб махсус тиббий кўрикдан ўтади. Тиббий комиссия вазни, бўйи, соғлиги, жисмоний тайёргарлиги нормада деб топган йигитлар бир йиллик муддатли ҳарбий хизматга олинади”, дейди Ўзбекистон армияси капитани Озодлик билан микрофонсиз суҳбатда.\nЎзбекистонда муддатли ҳарбий хизмат вақти ўн икки ой, олий маълумотли шахслар учун эса тўққиз ой қилиб белгиланган.\nСафарбарлик чақируви резервидаги ҳарбий хизмат эса бир ой эканини айтади яна капитан.\n“Соғлиги жойида бўлсаю, муддатли ҳарбий хизматга қабул қилиш рўйхати тўлган тақдирда ҳам бир ойлик хизматга олиш мумкин. Бизда қонун бўйича бир йиллик хизмат мутлақо бепул, бир ойлик хизмат эса пуллик бўлиб, 2 миллион 188 минг сўм пул тўлаш лозим", дейди тошкентлик капитан.\nСафарбарлик чақируви резервидаги хизмат учун тўланадиган пул Ўзбекистон Молия вазирлигининг махсус ҳисобварағига ўтказилади.\nСафарбарлик чақируви резервидаги хизмат сафига йигирма етти ёшга тўлгунча жалб қилиниш мумкин.\nТошкентлик капитаннинг айтишича, қонун бўйича муддатли ҳарбий хизмат ва сафарбарлик чақируви резервидаги хизмат бир хил тенгликда ҳисобланади.\n“Кўпчилик бир йиллик ҳарбий хизматни бир ойликдан устун қўяди. Айниқса, МХХ ёки милицияга ишга кирмоқчи бўлганлар. Лекин қонун бўйича бир йиллик ва бир ойлик армия бир хил тенгликда. Бир ойлик ҳарбий хизматдан сўнг ҳам МХХ ёки милицияга ишга кириш мумкин” , дейди суҳбатдош.\nМикрофонсиз суҳбатда бўлганимиз тошкентлик капитаннинг айтишича, муддатли ҳарбий хизматнинг афзаллик томони унинг имтиёзларга эгалигидадир.\n“Бир йиллик армияда бўлганлар ўқишга кириш учун имтиёзга эга бўлишади. Олийгоҳларнинг кириш имтиҳонларининг умумий баллидан 27 баллик имтиёз берилади”, дейди суҳбатдош.\nМуддатли ҳарбий хизмат ва сафарбарлик чақируви резервидаги хизмат бўйича мажбуриятларини ўтаган фуқаролар йигирма етти ёшга тўлганларидан кейин Қуролли кучлар резерви таркибига ўтказиладилар.\nКонтракт бўйича ҳарбий хизмат Қуролли Кучлар сафидаги ҳақиқий ҳарбий хизматга ихтиёрийлик асосида қабул қилинади.\nБу ҳарбий хизмат тури оддий аскар ва сержантлар учун уч йил, офицерлар учун беш йил муддат қилиб белгиланган.\nШунингдек, Ўзбекистонда муқобил хизмат тури ҳам бўлиб, қонунга кўра, 18 ёшдан 27 ёшгача бўлган фуқаролар, агар диний таълимоти қурол-яроғдан фойдаланиш ва Қуролли Кучларда хизмат қилишга йўл қўймайдиган, рўйхатга олинган диний ташкилотлар ҳисобида турсалар, муқобил хизмат қилиш ҳуқуқига эга бўлади.\nБу фуқаролар ҳарбий хизмат ўрнига иқтисодиёт, ижтимоий соҳанинг турли тармоқларида кам малака талаб этиладиган (ёрдамчи) ишларни, шунингдек фалокатлар, ҳалокатлар, табиий офатлар ва бошқа фавқулодда вазиятлар оқибатларини бартараф этиш ишларини бажаришга жалб қилиниш мумкин.\nМуқобил хизматнинг муддати 24 ойни, олий маълумотли фуқаролар учун эса 18 ойни ташкил этади.\n"Умумий ҳарбий мажбурият ва ҳарбий хизмат тўғрисида"ги қонуннинг 22-моддасига кўра, фуқаролар муддатли ҳарбий хизматга ҳамда сафарбарлик чақируви резервидаги хизматга чақирилишдан қуйидаги ҳолатларда озод этилади.\n1) саломатлигига кўра ҳарбий хизматга яроқсиз деб топилса\n2) яқин қариндошларидан бири (ака-укаси, опа-синглиси) ҳарбий хизматни ўташ вақтида ҳалок бўлса\nШунингдек, Озодлик билан суҳбатлашган армия капитанига кўра, оилавий сабаб ҳам фуқарони ҳарбий хизматдан озод қилиши мумкин.\n“Агар фуқаро уйланган бўлса ва рафиқаси иккинчи гуруҳ ногирони бўлса, ҳамда уларнинг вояга етмаган фарзанди бўлса, армияга боришдан озод қилинади”, дейди суҳбатдош.


ҲАДДАН ОШИШ ҲАМ АДАШИШДИР — Zamaxshariy.uz\nҲАДДАН ОШИШ ҲАМ АДАШИШДИР\nМуқаддас ислом динимиз инсонларни эзгуликка чақириб, ҳар қандай хунрезликлардан қайтариш учун юборилган диндир. Хар қандай хунрезлик динда хаддан ошишлик оқибатида юзага келади. Аллоҳ таоло ҳаддан ошишдан қайтариб, Қуръони каримда шундай марҳамат қилган: «Эй аҳли китоблар! Динингизда ҳаддан ошиб, ноҳақлик қилманг. Ва олдин ўзлари адашиб ва кўпчиликни адаштириб, тўғри йўлдан умуман чиққанларнинг ҳавои нафсларига эргашманг», — деб айтинг. (Моида,77)\nПайғамбаримиз(с.а.в) видолашиш хажжида шундай марҳамат қилдилар: «Динда ғулув (хаддан ошиш)га кетишдан сақланинглар. Чунки сиздан олдингилар динда ғулувга (хаддан ошиш) кетиш билан ҳалокатга учрадилар».\nБугунги кундаги такфирий жамоалар эса мусулмонларни куфрга чиқаришда ғулувга кетишяпти. Тарихдан маълумки, ғулув катта фожеаларга сабаб бўлган, бегуноҳ одамларнинг қонини тўкилишига олиб келган. Саудиялик олим Ахмад Мухаммад Буқрин “Ат-такфир ва ахторуху” номли китобида “Ҳазрати Али ҳалифалик даврларида вужудга келган хаворижлар тоифасининг ғулувга кетиш сабаби ҳам ҳозирги ғулувчилар билан бир хил, яъни, улар ҳам мусулмонларни куфрда айблашган эди”- дейди. Хаворижлар гуноҳи кабира қилган киши кофир бўлиши ҳақидаги янги ғоя билан чиқдилар ва ҳазрати Алини ҳам кофирга чиқаришган. Улардан Абдураҳмон ибн Милжам деган шахс Али (р.а) ни масжидда намоз ўқиётган вақтида қилич билан чопиб шаҳид қилган. Улар шу даражада ғулувга кетишганки, Али (р.а)ни ёқлаб гапирган одамларни ҳам бўғизлаб ўлдиришган. Шунингдек, Аҳмад Мухаммад Буқрин машҳур сахобалардан Абдуллоҳ ибн Умар (р.а) хаворижлар ҳақида қуйидаги сўзларини келтиради: «Улар одамларнинг энг ёмонидирлар. Улар мушриклар ҳақида нозил бўлган Қуръон оятларини мусулмонларга ишлатдилар», — деганла\nБугунги кундаги такфирчиларнинг хатти харакатлари, хунрезликлари билан хаворижлардан хам ошиб тушмоқда. Айниқса “араб баҳори” деб ўн минглаган одамларни куфрда айблаб ўлимига сабабчи бўлаётганлар ҳам айнан ўша такфирий экстремистик жамоалар экани кундай равшан бўлиб қолмоқда. Такфир масаласи ниҳоятда оғир кулфатларга олиб келгани боис ҳанафий уламоларимиз кейинги уммат хаворижлар қилган хатони такрорламасликлари учун ақида китобларида бу нарсани баён қилиб кетишган. Жумладан, Абу Ҳанифа раҳматуллоҳи алайҳнинг «Фиқҳул акбар» номли асарида: «Мусулмон кишини гуноҳлардан бир гуноҳни қилгани билан уни кофирга чиқармаймиз, модомики ўша гуноҳни ҳалол санамаса», – дейилган.\nМурувват, диний бағрикенглик исломнинг тамал тоши, эътиқод ва динлар тарихидаги яхши бир омилдир. Пайғамбаримиз Муҳаммад алайҳиссалом бу борада ислом умматигагина эмас, бутун инсониятга хақиқий ибрат, намуна эдилар. Бағрикенглик, кечиримлилик бобида у зотга тенг келадигани бўлмаган. Оламлар сарвари қасос ва ўч олиш имконияти бўла туриб ўзларига ва барча мусулмонларга чексиз зулм ва ёвузликлар кўрсатган, она шахарларидан қувиб чиқарган Маккалик мушрикларни ҳам, тошбурон қилиб у зотни яралаган ва ўз шаҳридан қувган Тоифликларни ҳам, ўзининг амакилари ва мусулмонларнинг энг жасур саркардаларини ўлдирган қулни ҳам, ўзларига заҳар берган аёлни ҳам хулласи ҳаммани бирдай кечира оладиган зот эдилар.\nХулоса ўрнида шуни айтиш мумкинки, динни ниқоб қилиб одамларни ширин жонини қурбон қилаётган, болаларни етим, аёлларни эса бева қолдираётган, уларнинг ёстиғини қуритаётган ушбу ҳаракатлар қайси ном билан аталмасин, ислом динига мутлақо зиддир. Шундай экан, турли ғаразли кучларнинг мафкуравий хуружлари ва таъсиридан юртдошларимизни, айниқса, ёшларимизни ҳимоя қилиш барчамизнинг бурчимиздир.\nУрганч тумани «Жонхарош бобо» масжиди имом хатиби\nPrevious Post:КАСБУ ҲУНАРГА ЭГА БЎЛИШ ФАЗИЛАТИ\nNext Post:ОИЛАДА ОТА-ОНА ВАЗИФАСИ


Тошкентда поезд устига чиққан болани 27 минг вольтли ток урди - xabar.uz\nТошкентда поезд устига чиққан болани 27...\n19.01.2021 19:03 0 4091\n19 ёшни қаршилаган меҳрибонлик уйи тарбияланувчисининг ўйламай қилган иши уни аянчли аҳволга солди.\nУ Тошкент шаҳри, Сергели бекатининг учинчи йўлида турган вагон устига селфига тушиш мақсадида чиққанида юқори кучланишли ток урган.\nМаълум қилинишича, болани вагон устида кучланиши 27 минг вольт бўлган симдаги ток урган. У тез тиббий ёрдам машинасида Республика шошилинч тиббий ёрдам марказининг жонлантириш бўлимига етказилган.\nШифокорларнинг ташхисига кўра, унинг аҳволи жуда оғир, танасининг 93 фоизи куйган, учинчи даражали бош мия ёпиқ жароҳатини олган.\nТошкент селфи бола\nҲодиса 26/02, 14:04


14:30 / 13.02.2020 2590 pdf Ўқиш режими + -\nБитта ишнинг моҳиятини оят ва ҳадис бўйича англаб етишда фақиҳларнинг хизматлари шунчалар катта бўлса, диний аҳкомларнинг барчасини тушуниб етишдаги хизматларини ҳар ким ўзи билиб олаверсин.\nОят ва ҳадисда келмаган ҳукмларни эса айтиб ўтиришга ҳожат бўлмаса ҳам керак. Йўқ! Келинг, фақиҳларнинг беқиёс хизматларини тўлиқ англаб етиш учун бу борада ҳам жуда қисқача бўлса-да, бир-икки мисолни кўриб чиқайлик.\nФақиҳлар нафақат оят ва ҳадисларни, балки шаръий масалаларга боғлиқ воқеъликни, хусусан, сиз билан бизга энг арзимаган бўлиб кўринадиган нарсаларни ҳам мислсиз диққат-эътибор билан ўрганадилар. Ўрганибгина қолмай, уларнинг шаръий ҳукмларини ҳам чиқарадилар.\nМисол учун, имом Ибн Нужайм «Ал-Ашбоҳ ван-Назоир» китобида қуйидаги масалани зикр қилган:\n«Агар қудуққа бутун тезак тушса, уни нажас қилмайди. Яримтаси тушса, нажас қилади. Фарқ шулки, бутун тезак қудуққа тушганда унинг тарқалишини ман қиладиган пардаси бўлади, яримта тезакда эса у бўлмайди».\nҲайвондан тушадиган тезакда ундаги нажаснинг тарқалиб кетишини ман қиладиган парда бўлишини умримизда ўйлаб кўрмаган бўлсак керак. Ўша парда йиртилганда нажас сувга тарқалиши ҳам хаёлимизнинг бир чеккасига кириб чиқмагани шубҳасиз.\nАммо муҳтарам фақиҳларимиз кишиларнинг кўзига арзимас бўлиб кўринган бу каби масалаларни аллақачон ўрганиб чиқиб, китобларига ёзиб қўйганлар.\nФақиҳларимиз одамларнинг оғизларидан чиқадиган ҳар бир сўзнинг фарқини ва ундан чиқадиган ҳукмларни ўрганишни ажойиб тарзда йўлга қўйганлар.\nЭски фиқҳ китобларимизда «Отдан тушсам, хотиним талоқ бўлсин», деб онт ичган одамнинг ҳукми нима бўлади, деган масала ўртага қўйилган. Отдан тушмаса, бўлмайди. Отдан тушса, хотини талоқ бўлади.\nФақиҳлар учун бу масалани ечиш ҳеч гап эмас. Улар: «Ўша одамнинг отини бирор дарахтга яқин олиб борилсин ва у отдан эмас, дарахтдан тушсин, ҳеч нарса бўлмайди», дейдилар.\nМана сизга фиқҳ илмининг аҳамияти!\nМана сизга фақиҳларнинг хизмати!\nФиқҳнинг «дақиқ маъноларни англатувчи илм» деб аталиши бежиз эмас. Ушбу камтарона китобни диққат билан ўқисангиз, аввалги тушунчаларингиз билан фиқҳий тушунча орасидаги фарқни яққол сезишингиз ва албатта, фиқҳнинг ва фиқҳий мазҳабларнинг қадрига етишингиз мумкин бўлади.\nАфрика давлатида 500 кишига мўлжалланган масжид қурилади\n12:03 / 13.02.2020 742\n13:00 / 13.02.2020 1670\n.Фуруъ, сўзи усулнинг муқобилига ишлатилиб, .шохобча, деган маънони англатади. Усулда фиқҳий аҳкомларни истинбот қилиш қоидалари устида иш боради. Фуруъда эса давоми...\n3942 10:00 / 03.01.2019\n5895 05:00 / 18.01.2017\n1856 17:30 / 03.06.2021\nФиқҳ дарслари (165-дарс) Намознинг тартиблари\nНамознинг маълум ва машҳур тартибига риоя қилиш ndash бу улкан ибодатнинг вожиб амалларидан биридир. Қиём, қироат, рукуъ ва саждаларнинг тартиби вожиб, такбири давоми...\n1428 17:00 / 23.12.2021


4088 Ўқиш режими + -\n«Расулуллоҳ соллаллоҳу алайҳи васаллам: «Ким Бомдод намозидан кейин оёғини йиққан ҳолида туриб, гапирмасдан олдин ўн марта «Лаа илаҳа иллаллоҳу, ваҳдаҳу лаа шарийка лаҳу, лаҳул мулку, ва лаҳул ҳамду, юҳйи ва юмийту ва ҳува ала кулли шайин қодийр» деса, унга ўн ҳасанот ёзилур, унинг ўн хатоси ўчирилур, унинг ўн даражаси кўтарилур. Ўша куни у барча ёқимсиз нарсалардан ҳимояда бўлур ва шайтондан сақланур. Ўша куни уни гуноҳ ҳам тутмас, магар Аллоҳ таолога ширк келтирмаган бўлса», дедилар».\nШарҳ: Деярли кўпчилик машойихлар ва ўтган азизлар ушбу ривоятда келган дуони ўзларига кундалик вазифа қилиб олганлар. Ҳар бир киши бунга амал қилмоғи лозим. Чунки Бомдод намозидан кейин ўрнидан турмай, оёқлари йиғилган ҳолда, дунёвий гапларни гапирмай туриб, бу дуони ўқиган одамга кўпгина яхшиликлар ваъда қилинмоқда:\nУнга ўн ҳасанот ёзилур.\nУнинг ўн хатоси ўчирилур.\nУнинг ўн даражаси кўтарилур.\nЎша куни у барча ёқимсиз нарсадан ҳимояда бўлур.\nЎша куни уни гуноҳ ҳам тутмас, магар Аллоҳ таолога ширк келтирмаган бўлса. Агар Аллоҳ таолога ширк келтирган бўлса, иши чатоқ бўлади.\nБу ҳадиси шарифга амал қилишни йўлга қўйиш керак.\nУмора ибн Шабийб ас-Сабаъий розияллоҳу анҳудан ривоят қилинади:\n«Ким шомдан кейин ўн марта «Лаа илаҳа иллаллоҳу, ваҳдаҳу лаа шарийка лаҳу, лаҳул мулку, ва лаҳул ҳамду, юҳйи ва юмийту ва ҳува ъала кулли шайин қодийр» деса, Аллоҳ уни тонг отгунча шайтондан муҳофаза қиладиган силоҳланган фариштани юборади. Аллоҳ унга бу ила вожиб бўлган ўн ҳасанот ёзадир, унинг ўнта ҳалок қилувчи хатосини ўчирадир ва бу унинг учун ўнта озод қилинган қул каби бўлур», дедилар».\nШарҳ: Бу ҳам Шом намозини ўқиб бўлгандан кейин ва дунёвий гап гапирмасдан туриб бўлиши керак.\n«Икки хислат ёки одат бор. Мўмин банда уларни муҳофаза қилса, албатта, жаннатга киради. Иккиси осондир ва уларга амал қиладиган оздир. Ҳар бир намоздан кейин ўн марта тасбиҳ айтади, ўн марта Аллоҳга ҳамд айтади ва ўн марта такбир айтади. Ўша ҳаммаси тилда бир юз элликта. Тарозуда бир минг беш юзта.\nҚачон ётар жойини олса, ўттиз тўрт марта такбир, ўттиз уч марта ҳамд ва ўттиз уч марта тасбиҳ айтади. Булар тилда юзта, тарозуда мингта. Батаҳқиқ, Расулуллоҳ соллаллоҳу алайҳи васалламнинг уларни қўллари билан санаётганларини кўрдим. Шунда:\n«Эй Аллоҳнинг Расули! Уларнинг оз бўлгани ва уларга амал қиладиган оз бўлиши қандоқ?» дейишди.\n«Шайтон бирингизга уйқусида келади ва уни айтишидан олдин ухлатиб қўяди. Намозида келиб, уни айтишидан олдинги ҳожатини эсига солади», дедилар».\nШарҳ: Ҳадиси шарифдаги «Ҳар бир намоздан кейин ўн марта тасбиҳ айтади, ўн марта Аллоҳга ҳамд айтади ва ўн марта такбир айтади. Ўша ҳаммаси тилда бир юз элликта» дейилганда беш вақт намоз кўзда тутилган.\nБу ерда намоздан кейин ва ухлашдан олдин тасбиҳ, ҳамд ва такбир айтишнинг яна бир услуби ҳақида сўз кетмоқда. Уйқуга кетишдан олдин ўттиз тўрт марта такбир, ўттиз уч марта ҳамд ва ўттиз уч марта тасбиҳ айтиб ётишга амал қилиб борилса, катта хайр, баракага эга бўлинади.\nАммо намоздан кейин айтиладиган тасбиҳ, ҳамд ва такбирда бошқа ҳадиси шарифга амал қилиниб келинмоқда.\nИмом Муслим ва Термизий Каъб ибн Ужра розияллоҳу анҳудан ривоят қиладилар:\n«(Намоз) ортидан келувчиларни айтувчилар ёки қилувчилар ноумид бўлмаслар. Ҳар бир намоз ортидан ўттиз учта тасбиҳ, ўттиз учта ҳамд ва ўттиз тўртта такбир», дедилар».\nУшбу ҳадисда зикр қилинган ҳар бир намоз ортидан ўттиз уч марта «Субҳаналлоҳ», ўттиз уч марта «Алҳамду лиллаҳ», ўттиз тўрт марта «Аллоҳу акбар»ни зикр қилиш, кейинги ривоятларда келадиган зикрлар ила уйғунлашиб татбиққа кирган.\n«Ким ҳар намоздан кейин ўттиз уч марта Аллоҳга тасбиҳ айтса, ўттиз уч марта Аллоҳга ҳамд айтса, ўттиз уч марта «Аллоҳу акбар» деса, ҳаммаси тўқсон тўққиз бўлур, юзтанинг тамом бўлиши: «Лаа илаҳа иллаллоҳу ваҳдаҳу лаа шарийка лаҳу, лаҳул мулку ва лаҳул ҳамду ва ҳува ала кулли шайин қодийр»ни айтса, унинг гуноҳлари денгиз кўпиклари каби кўп бўлса ҳам мағфират қилинур», дейилган.\nИмом Муслимнинг ривоятига аввал ёки охирида «Оятал Курсий»ни қўшиб ўқишни сўфийлар жорий қилганлар. Буни "сўфийлар хатми", деб номланади. Бу нур устига нур дейилади, чунки "Оятал Курсий" Куръони Каримдаги энг улуғ оятдир. Ушбу хатмни қилиш бизда ҳам жорий бўлиб келаётган нарсадир.\nЭрталаб ва кечқурунги тасбиҳ ва зикр\nҚурбон ҳайити ва унинг ҳукмлари\n02:25 / 20.08.2018 1077\nМаълумки, шариат истилоҳида рўза тонг отгандан то қуёш ботгунича ният билан рўзани очувчи нарсалардан ўзни тиймоқликдир. Ейиш, ичиш, жинсий яқинлик қилиш каби давоми...\n05:26 / 02.05.2019 2057\nАбдуллоҳ розияллоҳу анҳудан ривоят қилинади «Расулуллоҳ соллаллоҳу алайҳи васаллам бизларга никоҳда ва бошқа нарсаларда ҳожат хутбасини таълим давоми...\n23:46 / 26.10.2016 15052


«Қирғиз Темир Йўли»нинг собиқ раҳбари Дашков уй қамоғига чиқди | ҚИРҒИЗИСТОН ЯНГИЛИКЛАРИ\n«Қирғиз Темир Йўли»нинг собиқ раҳбари Дашков уй қамоғига чиқди\nБишкекнинг Биринчи май туман суди «Кыргыз Темир Жолу» давлат ишхонасининг собиқ етакчиси Василий Дашковни уй қамоғига чиқарди. Бу ҳақда «Клооп»га суднинг матбуот хизмати билдирди.\nСуддан билдиришларича, Дашков «суд текширувлари вақтида» уй қамоғида бўлади.\n«Азаттык» Биринчи май туман судига таяниб собиқ амалдор соғлиғи сабаб уй қамоғига чиққанини ёзди.\n24.kg сайти ўз манбаларига таяниб, «Кыргыз Темир Жолу»нинг собиқ раҳбарига нисбатан иш судга ўтганини билдирди.\nДашковнинг қўлга олиниши ва «Бикард»га ўтказилиши\n«Кыргыз Темир Жолу» ишхонасининг собиқ раҳбари Дашков 2020-йили икки марта қўлга олинган.\nБиринчи марта, 18-майда — МХДҚ буни инкор қилгани билан Биринчи май туман суди 19-майда Василий Дашков 18-июлгача уй қамоғига чиқарилганини билдирган. У давлат ишхонасидан 2020-йилнинг май ойидан декабргача 1,1 млрд сом маблағни чиқариб кетишда гумонланган.\n9-июнда МХДҚ Василий Дашков давлатга келтирган зарарни тўламагани учун иккинчи марта қамалганини билдирган.\nБироқ 1-июлда Василий Дашков соғлиги сабаб «Бикард» хусусий клиникасига ўтказилгани маълум бўлган, бу ерда коррупцияда айбланган бошқа амалдорлар ҳам шу сабаб билан кўп ўтказилади. Масалан, ТИЗОнинг ўрнига божхона хизматининг собиқ раиси ўринбосари Райимбек Матраимов билан собиқ премьер министр Мухаммедкалий Абилгазиев ҳам шу ерда қолишган.\n26-августда видео блогер Санжар Калматай Дашков клиниканинг ўриндиқларида бир аёл билан сўзлашаётган видеони эълон қилган. Ўша кунни эртасига Дашков ТИЗОга қайтарилган.\nДашков «Бикард» хусусий клиникаси ҳудудида\nМХДҚ қўлга олинган Дашков «Бикард» хусусий клиникаси ҳудудида эмин-эркин юргани олинган видео сабаб текширув бошлангани маълум қилинган. Дашков қамоқдаги одам бўлгани учун доим конвой назоратида бўлиши керак.\nХизмат текшируви натижасида МХДҚнинг тергов қамоғи бошчиси ва ўринбосари ишдан бўшатилган.\nАввалги мақолаМилиция пранк деб қиз ўғирлашни уюштирган блогер Орозбекка чора кўради\nНавбатдаги мақолаМадумаров сўроқдан чиқиб ўзига ва партиядошларига босим бўлаётганини билдирди


Тожикистонда маошлар, пенсия ва стипендиялар оширилгани эълон қилинди\nТожикистон ҳукумати 1 сентябрдан бюджект ташкилотлари ходимларининг иш ҳақини, шунингдек, пенсия ва стипендияларни 15 фоизга оширади.\nПрезидент Эмомали Раҳмоннинг «Аҳолининг ижтимоий ҳимояланганлик даражасини ошириш ва давлат хизматчилари, бюджет ташкилотлари ходимларининг амалдаги мансаб маошларини, пенсия ва стипендиялар миқдорини ошириш чоралари тўғрисида» ги фармони 4 август куни чоп этилди.\nМаошлар, пенсия ва стипендияларнинг оширилиши тўғрисидаги қарор коронавирус пандемиясининг иқтисодиётга ва мамлакат бюджетига салбий таъсири ҳақида расмийлар гапираётган бир пайтга тўғри келди.\nТожикистон раҳбари фармонида айтилишича, ҳукумат “аҳолининг фаровонлик даражасини ошириш ва ижтимоий ҳимоясини таъминлаш мақсадида” бу қадамни ташлаган.\nРасмийлар 2020 йилнинг 1 сентябридан “таълим, фан, маданият, спорт, ижтимоий ҳимоя, соҳаси ташкилотлари ва идоралари ходимларининг, давлат бюдетидан молиялаштириладиган иқтисодиётнинг реал тармоқлари ҳамда бошқа ташкилот ва муассасалар ходимлари ва иш ҳақи давлат хизматчиларининг иаошига тенглаштириладиган ташкилот ва идораларнинг ходимлари маоши 15 фоизга оширилиши”га қарор қилдилар.\nҲарбий хизматчилар, ички ишлар органлари, прокуратура ва бошқа ҳуқуқни муҳофаза қилувчи органларнинг оддий ва раҳбар таркибидаги шахсларнинг маошлари 10 фоизга ошади.\n«Ёши бўйича пенсиянинг минимал миқдори, базавий пенсия ва ёши бўйича меҳнат пенсиясининг максимал даражаси 15 фоизга оширилсин ва уларнинг миқдори тегишинча 207 сомоний (20 доллардан кўпроқ) ва 978 сомоний этиб белгилансин», дейилади президент фармонида.\nТашкилотлар ва муасасасалар ходимларининг айтишича, пандемия даврида бозорларда озиқ-овқат нархининг ўсиши шундоқ кўзга ташланиб турибди ва шунинг учун маошларни ошириш ҳақидаги қарорни ўз вақтида қабул қилинган қарор, деб баҳолашмоқда.\nБироқ бюджет ташкилотларининг айрим ходимлари COVID-19 шароитида маошларнинг бу каби оширилишини кам деб ҳисоблайди. Восей туманидан бўлган ўқитувчи Ражабали Шайховнинг айтишича, маошларнинг бу қадар арзимаган миқдорда оширилиши унинг оиласи учун деярли сезилмайди. «Агар маошингиз бир минг сомоний бўлса, у атиги 150 сомонийга кўпаяди. Бир қоп ун нархи ҳозир 230-240 сомоний туради», - дея аниқлик киритади у.\nБюджет соҳасининг кўпчилик ходимлари уларнинг реал даромади ойлик иш ҳақига боғлиқ эмаслигини айтишади. Улар одатда ишдан ташқари хизматлар ёки ҳайвон боқиш ёки томорқа орқасидан тирикчилик қилишади. Душанбелик Нуриддин Норовнинг айтишича, унга меҳнат миграциясига чиқиб кетган фарзандлари тирикчилик ўтказишга ёрдам беришади.\nТожикистонда иш ҳақининг минимал даражаси 400 сомонийни ташкил этади, бюджетчилар маошларининг ўртача даражаси 1 минг сомонийдан иборат. Охирги марта Тожикистонда маошлар ва пенсиялар 2018 йилнинг сентябрида 15 фоизга оширилган.


"Шерлар" Суперлиганинг 8-турида Тошкентда "Қўқон-1912"ни қабул қилишади.\nДеярли бир ярим ойга яқин танаффусдан кейин жамоамиз яна "Пахтакор" стадионида ўйин ўтказади. Рақиб эса совриндор ўринлар учун курашаётган "Қўқон-1912" жамоаси бўлади. Қўқонликлар жорий мавсум ҳозирча сафардаги ўйинларда мағлуб бўлишмади ва бу учрашув интригасини янада оширади.\nҚўқонликлар билан кечадиган беллашувни дисквалификация сабабли Егор Кримец ўтказиб юборади. Рақибда бундай йўқотиш мавжуд эмас.\n"Қўқон-1912"га қарши чемпионатларда ўтган 30 баҳснинг 18тасида "Пахтакор" зафар қучган. 7 ўйинда дуранг қайд этилган бўлса, 5 марта рақиб ғалаба қозонган. Рақиб дарвозасини 79 марта ишғол қилган жамоамиз 41 гол ўтказиб юборган.\nТошкентдаги учрашувларнинг 13тасида "Пахтакор" зафар қучган бўлса, биттадан тўқнашув дуранг ва меҳмонлар ютуғи билан тугаган. 6 баҳсда жамоамиз йирик ҳисобда зафар қучган. Уйда 54 тўп киритган "Шерлар" ўз дарвозасидан 18 гол олиб чиқишган. Ўзаро ўйинлардаги энг йирик натижа 2000 йил кузатилган. Ўшанда жамоамиз 7:1 ҳисобида ғалаба қозонган. Ўтган йили Тошкентда "Пахтакор" 2:1 натижаси билан муваффақиятга эришган.\n"Пахтакор" ва "Қўқон-1912" жамоалари ўртасидаги учрашув 12 май, чоршанба куни "Пахтакор" стадионида соат 18:50да бошланади.


20 ноябр 2019, Тошкент вақти: 16:44\nМурод Жўраев - Ўзбекистон мустақиллигининг илк йилларида мамлакатда демократик бошқарувни шакллантириш учун курашиб¸ умрининг 22 йилини қамоқда ўтказишга маҳкум этилган собиқ депутатдир.\n- Қамоқдан чиққанларидан кейин¸ бир йил давомида назоратда бўлдилар ва ҳатто, касалхонага борсак ҳам¸ милиция ходимларидан рухсат олиб¸ қайси касалхонага¸ нима сабаб билан бораëтганлари ҳақида отчëт бердик. Тошкентга ҳам бормадилар. Бир йилдан кейин надзор тугади. Кейин соғлиқларини тиклаш учун ëрдам сўраб, элчихоналарга мурожаат қилдик. Германия элчиси у кишини уйга келиб кўриб кетувди. Элчи Германияда операция қилдиришга ëрдам берамиз¸ фақат ОВИР визасини олинг¸ деди. Биз 24 апрель куни Қашқадарë вилоят Ички ишлар бошқармасига ҳамма ҳужжатларни топширдик. Бир ойча ўтиб¸ суддан ажрим олиб келинг¸ деб телефон қилишди. Тошкентга бориб¸ суд ажримини олиб келдим. Ундан кейин¸ Муборак профилактика бўлимидан рўйхатда туриш-турмаслиги ҳақида справка олиб келинг¸ дейишди. Бу ерда эса¸ 22 йил қамоқда ўтирган Жўраевнинг яна камида 15 йил милиция назоратида қолиши ва шу боис¸ унга ОВИР визаси учун справка берилмаслигини айтишди¸ - дейди собиқ депутат¸ Муборак шаҳрининг собиқ ҳокими Мурод Жўраев рафиқаси.\n- Ўзбекистон конституцияси ва қонунларига кўра¸ озодликдан маҳрум этилмаган шахс барча ҳуқуқларга эгадир. Бу ҳақлар эса¸ жазо муддатини ўтаб бўлган одам¸ хусусан¸ сиëсий маҳкумларга ҳам бирдек тегишли бўлиши керак. Аммо¸ ҳозирча Ўзбекистонда сиëсий ислоҳотлар бўлгани йўқ¸ сиëсий мухолифатга нисбатан муносабат ўзгаргани йўқ. Ҳамма нарса эски сиëсат инерциясида давом этаяпти¸ - дейди ҳуқуқ фаоли.


Кошер гўштлар ҳақида\n00:00 / 27.11.2011 | eski savollar | 1101\nАссалому алайкум, Шайх Ҳазратлари! Америкада жуда ко'п кошер го'шт топса бо'лади, лекин ҳалол кам. Ман ҳалол ва ҳаром со'йишлар ҳақидаги ҳамма постларни о'қиб чиқдим, лекин бу саволга жавоб ё'қ. Кошер го'шт ҳалол ҳисобланадими? Яҳудийлар со'йса ҳалол деб жавоб берган экансиз, лекин улар со'яётганда Аллоҳни номини зикр қилмайдику, айнан араб тилида? Ёки бу шарт эмасми? Умуман насроний ва яҳудийларнинг қайси ҳолатдаги со'йишлари ҳалол ҳисобланади?Мен рости ҳалол го'шт учун жуда узоқ масофага боришим керак ва доим шубҳа билан юраман. Шунинг учун яхшиси емай қо'я қоламан. Олдиндан катта раҳмат! Аллоҳ сиздан рози бо'лсин!\n- Араб тилида айтиши шарт эмас. Аллоҳ таоло Қуръони Каримда аҳли китобларнинг таоми бизга ҳалоллигини айтган. Ўшанда ўз дини кўрсатмаси асосида сўйиш кўзда тутилганини уламолар таъкидлаганлар. Ҳозирги пайтда яҳудийларники шу қоидага тўғри келишини ҳам ҳозирги уламолар айтишган.\nУзбекча дуппи кийиш\nКомпьютер дастурларидан фойдаланиш


Тушда хамир курса туш табири хамир батафсил малумот ўқинг\nХамир тушда курса туш табири хамир – Агар кимда ким хамир кўрса, бизнесида ва ишларида омад ёр бўлиб катта фойда кўради. Бордию тушдаги хамир кўпчиган, тошган бўлса, тижоратидан зиён кўради.\nАгар кимда ким хамир қориётганини кўрса, уйига мусофир кима меҳмонга келади. Кимки тор ва тиқилинч жойда хамир қилса, лўттибозлик қилишига далолат. Агар кенг жойда хамир қориса, уйланишига далолат. Чунки Оллоҳ таоло ҳалолни баракали, ҳаромни баракасиз қилган.\nБордию тушингизда қилган ҳамирингиз кўпчимаса, қийинчиликларга дуч келасиз. Бундан ташқари тушдаги ҳамир, яхши кунлар келаётганидан, ҳомиладар аёлни эса кўзи ёришига ишора. Хамир бойликдир.\nХамир тушда: Ванга табири\nХамир тушда Ванга табири – Тушдаги хамир орзулар ушалишига муродга йетишга далолат. Киши тушда хамир ёйса, дўстлари ва яқинлари билан кўришади. Бундан ташқари севгани билан оила қуради. Агар хамир ошган бўлса, бу ҳодисалар жуда тез рўй беради.\nҚолаверса хамир инсон юрагидаги яширин истак ва орзудир. Агар киши тушида хамирни узаётган бўлса, бирон бир ўйлаган мақсадига йетишиш учун кун санайди.\nХамир қориётган кишининг уйига тез орада меҳмон ташриф буюради. Хамирнинг тошиб ўз идишидан чиқиб кетганинни кўрган киши, зиён кўради.\nТуш табири хамир: Миллер табири\nТушдаги хамир Миллер табири бўйича моддий тарафлама яхшиланиш, муносабатларни ўз ўрнига тушиши, гуллаб яшнаш белгиси. Агар сиз тушингизда хамир қилиш учун ун элаётган бўлсангиз, Моддий тарафлама киримга, ўйланган режлар амалга ошишига, бажарилган иш учун мукофотга далолат.\nТушда хамирни аралаштираётган бўлсангиз, янги изланишлар ва бу изланишлар натижасида янгидан янги билимларга эга бўлиш демакдир. Агар тушингизда хамир кўтарилаётган бўлса демак анчадан бери тайёргарлик кўраётган учрашувингиз кўнгилдагидек ўтишига ишора.\nДўкондан хамир сотиб олганингизни кўрсангиз бу жинсий қониқмаслик аломати. Бирон бир пишириқ учун хамир тайёрлаётган бўлсангиз, атрофдагилар сизга этиборсизлик қилишаётгани ва буни сиз яқин орада бартараф этишингизда далолат.\nХамир ёйса ёйиш – Дўстлар билан сухбат\nХамир корса – бахт ва омад\nХамир овкат – барака ва ризқ\nТушдаги ачиган ёки бўлмасам ишлатишга яроқсиз бўлиб қолган хамирни кўрсангиз, сизни кимдир хафа қилмоқчи. Бордию сиз қилган хамир тез ачиб кўтарилса, ҳаракатларингиз бефойда кетади. Чунки бўлиши керак бўлган воқеани сиз ўзгартира олмайсиз.\nПомидор тушда курса


“Ўзшаробсаноат” АЖ тизимида 63 та истиқболли лойиҳа ишлаб чиқилди - Халқ сўзи\n“Ўзшаробсаноат” АЖ тизимида 63 та истиқболли лойиҳа ишлаб чиқилди\n15:57 25 Июнь 2018 Иқтисодиёт\n“Ўзшаробсаноат” акциядорлик жамияти тизимида маҳсулот ишлаб чиқариш ҳамда экспорт ҳажмини оширишга қаратилган 63 та истиқболли лойиҳа ишлаб чиқилди.\nЖамият бошқарма бошлиғи Умид Абдуллаевнинг айтишича, шундан 35 таси бирламчи вино ишлаб чиқариш корхоналарини реконструкция қилиш, янги қувватларни ишга тушириш ва экспортбоп маҳсулотлар тайёрлашга мўлжалланган. Бу каби янгиланишлар туфайли ҳар тонна узумдан юқори сифатли шарбат чиқишини 5-6 далга кўпайтириш, нордон, хўраки ва шампан виноларининг етилиш жараёнини 2 йилдан 1 йилга тезлаштириш имконияти пайдо бўлади.\nБундан ташқари, соҳада яна 24 та лойиҳа амалга оширилади. Улар шампан винолари ҳамда алькоголли маҳсулотлар ишлаб чиқариш, қуйиш ва қайта ишлашга мўлжалланган бўлиб, жаҳоннинг энг сўнгги ускуналари билан жиҳозланади. Президентимизнинг 2018 йил 28 февралдаги“Виночилик соҳасини ва алкоголли маҳсулотларни реализация қилишни тубдан такомиллаштириш чора-тадбирлари тўғрисида”ги қарори шу каби лойиҳалар ижросига кенг йўл очди.\nПойтахтимизда мазкур ҳужжатнинг ижросига бағишлаб ташкил этилган анжуманда шулар ҳақида маълуот берилди.\nАйни пайтда “Ўзшаробсаноат” акциядорлик жамияти тизимида 80 дан ортиқ бирламчи вино, 60 та тайёр маҳсулот ишлаб чиқариш корхоналари фаолият кўрсатяпти. Уларнинг самарали иш юритиши юқори сифатли хом ашё билан барқарор таъминланганлик даражасига боғлиқ. Бироқ соҳа мутахассисларининг айтишича, статистик маълумотларда республикамизда қарийб 100 минг гектар, шундан 15,9 минг гектари техник токзорлар мавжудлиги келтирилса-да, амалда ҳосилдор, қайта ишлашга яроқли узум берадиганлари жуда кам.\nАйни шу жиҳат кейинги пайтларда виночилик маҳсулотлари ишлаб чиқариш ҳажмлари пасайиб кетиши, қайта ишлаш қувватларидан самарасиз фойдаланишига сабаб бўлаётган эди. Жорий мавсумда шу каби салбий ҳолатларни бартараф этиш мақсадида токзорларнинг навлар бўйича реал карталарини шакллантириш чора-тадбирлари кўрилмоқда.\n#63 та истиқболли лойиҳа